
הכנסת העשרים
מושב שלישי
<פרוטוקול מס' 311>
מישיבת ועדת החוקה, חוק ומשפט
יום שני, י"א בטבת התשע"ז (09 בינואר 2017), שעה 10:00
<סדר היום:>
<הצעת חוק הבחירות לכנסת (תיקונים שונים), התשע"ז-2017 – הכנה לקריאה ראשונה.>
נכחו:

<חברי הוועדה:> 
אורי מקלב – מ"מ היו"ר
ענת ברקו

אוסאמה סעדי

אלעזר שטרן
חברי הכנסת:
טלב אבו עראר
רוברט אילטוב

יואל חסון
<מוזמנים:> 
	מנכ"לית ועדת הבחירות 
	–
	אורלי עדס

	היועץ המשפטי, ועדת הבחירות 
	–
	דין ליבנה

	מנהל מח' ייעוץ וחקיקה, משרד המשפטים 
	–
	עמי ברקוביץ

	עו"ד, מח' ייעוץ וחקיקה, משרד המשפטים 
	–
	מיכל אברהם

	מנהלת מח' בלשכה המשפטית, רשות האוכלוסין 
	–
	אודליה אדרי

	מנהל תחום מרשם ודרכונים, רשות האוכלוסין 
	–
	אליהו לוי

	מנהל סיעת ישראל ביתנו, הכנסת
	–
	רומן גרביץ


<ייעוץ משפטי: >
ניצן רוזנברג
אלעזר שטרן
<מנהל/ת הוועדה:>
אסף פרידמן
<רישום פרלמנטרי:>
ירון קוונשטוק
<הצעת חוק הבחירות לכנסת (תיקונים שונים), התשע"ז-2017 – הכנה לקריאה ראשונה>
<היו"ר אורי מקלב:>
ברשותכם, אם תאפשרו לי, אני מתכבד לפתוח ישיבה של ועדת החוקה. היום יום י"א בטבת התשע"ז, ה-9 בינואר 2017. הנושא: הצעת חוק הבחירות לכנסת (תיקונים שונים), התשע"ז-2017. כפי שבוודאי ברור לכולם, נתבקשתי על-ידי היושב-ראש הקבוע למלא את מקומו. ואני רק רואה חובה לציין שהדיון הזה לא בא לסמל איזה משהו - - -
<אוסאמה סעדי (הרשימה המשותפת):>
לא מסמל? חשבתי שכן.
<היו"ר אורי מקלב:>
לא, לא מסמל שום דבר. זה אני רוצה להגיד לך: לא מסמל שום דבר. יש איזה קונוטציה לבחירות מתקרבות שאנחנו יודעים.

<אוסאמה סעדי (הרשימה המשותפת):>
לא יעזור, יש ריח של בחירות.

<אורלי עדס:>
אצלנו חוש הריח התפוגג בוועדת הבחירות.
<היו"ר אורי מקלב:>
צריך להגיד, למען השקיפות המלאה, שהדיון הזה דיון כמעט המשך מלפני חצי שנה.

<ענת ברקו (הליכוד):>
הוא היה כבר מזמן מתוכנן.

<היו"ר אורי מקלב:>
וגם אם לא המשך, הוא נקבע כבר הרבה זמן מקודם. זה שזה יכול להשתלב בתוך האווירה שחלק רוצים להרגיש אותה, או שיש כאלה שאומרים שהכול מסודר, אפשר כבר להתחיל בחירות. אולי אחרי התיקונים האלה כבר הכול מוכן ואפשר להתחיל בחירות, או שיש מי חושב שאם זה לא יהיה מתוקן אז לא יהיה בחירות, אז אני חושב שבאמת כל אחד יעשה לעצמו התרת חלום. 

אנחנו באים בישיבה הזו, ונתבקשנו לתקן תיקונים שכולם או רובם – רובם בכל אופן – ודאי באו מתוך הפרקטיקה, מתוך הניסיון, מתוך הרצון להשתפר, להתייעל, להתאים את עצמנו למצב הקיים, כל סעיף יש לו את ההתאמה שלו. ולכן אחרי תקופה ועדת הבחירות מביאה לוועדת החוקה את התיקונים המתבקשים. 
כמובן שכל סעיף בנפרד תסבירו, כדי לדעת מדוע אתם מציעים את השינויים האלה. כפי שאמרתי, לא כל השינויים מתוך הפרקטיקה, יש אולי מתוך הרצון להתאים את המצב, ויש כאלה שאולי לאור הביקורת או דברים כאלה שהיה על ועדת הבחירות. אני חושב שלא שצריך הקדמה, אני חושב שצריך בסך הכול להסביר סעיף-סעיף.
<ניצן רוזנברג:>
אלא אם כן המנכ"לית רוצה לומר משהו.
<היו"ר אורי מקלב:>
אתם רוצים איזה הקדמה כוללת?

<אורלי עדס:>
אני יכולה רק להשלים את דבריך, רק לציין שההצעה הזו נדונה בכל מוסדות ועדת הבחירות המרכזית, שזה ועדת משנה לחקיקה, נשיאות הוועדה בראשות השופטת חיות, ומליאת הוועדה שזה 30 נציגים של כל סיעות הבית, ושוב בראשות השופטת חיות.
<היו"ר אורי מקלב:>
וזה נעשה בוועדת הבחירות הזו?
<אורלי עדס:>
כן. למעשה, ההצעה הזו היא תוצר של הליך הפקת לקחים שאנחנו מבצעים בוועדת הבחירות כבר יום לאחר מערכת הבחירות לכנסת הקודמת. יום למחרת הבחירות התחלנו בהליך הפקת לקחים שנמשך עד היום. הוא יימשך עד למועד הבחירות. וזה החלק הראשון של התהליך. ההצעה הזו כוללת גם חלק מהפקת לקחים מדוחות מבקר המדינה, ומלקחים של יושב-ראש ועדת הבחירות המרכזית, השופט ג'ובראן.
וכפי שציינת, חלק מהדברים הם כתוצאה מההליך הזה. חלקם באים להתאים בעצם מצב קיים שאותו אנחנו נוהגים, ולא מעוגן בחקיקה, ונכון יותר לעגן אותו.

<היו"ר אורי מקלב:>
אני רק רוצה להגיד הערה אחת. סך הכול הבאתם כאן הרבה תיקונים. סד הזמנים הוא לא רחב מדי כאן, אני אומר את זה לחברים. אנחנו מוגבלים בזמן. יש הצבעות, יש עוד דיונים אחר כך. לכן הטלתם עלי משימה לא קלה, כדי להספיק את החקיקה הזאת בתוך תקופת הזמן. לכן אנחנו צריכים להיות מתומצתים וממוקדים.
<אוסאמה סעדי (הרשימה המשותפת):>
אפשר?

<היו"ר אורי מקלב:>
בבקשה.

<אוסאמה סעדי (הרשימה המשותפת):>
בוקר טוב, אדוני היושב-ראש. אני מקווה שבאמת אנחנו דנים בתיקונים האלה בזמן, שבאמת תהיינה בחירות כמה שיותר מוקדמות, לפחות אנחנו רוצים את זה.
<ענת ברקו (הליכוד):>
Wishful thinking, אבל זה לא יקרה. אבל אתה יכול לחלום.
<אוסאמה סעדי (הרשימה המשותפת):>
בסדר, לפחות תקוות. תקוות. החלום יתממש בקרוב.
<ענת ברקו (הליכוד):>
בערך כמו שגטאס יחזור לכנסת.
<אוסאמה סעדי (הרשימה המשותפת):>
באמת כמו שאמרה מנכ"לית ועדת הבחירות, שאנחנו דנים בתיקונים האלה. אני חבר בוועדת הבחירות המרכזית.

<אורלי עדס:>
סגן יושב-ראש.

<אוסאמה סעדי (הרשימה המשותפת):>
היום סגן יושב-ראש. אבל גם לפני שהייתי חבר כנסת, שנים על גבי שנים אני בוועדת הבחירות. וחלק מהתיקונים הם באמת תיקונים שהצטברו במהלך הניסיון של הבחירות הקודמות.
הצעה לסדר: כמו שאמרת, אנחנו מוגבלים בסד של זמנים. אני חושב שיש תיקונים שאין מחלוקת לגביהם.

<היו"ר אורי מקלב:>
אז אני מקבל את ההצעה של סעדי, שמה שאין מחלוקת - - - מה שיש מחלוקת ניתן את - - -
<אוסאמה סעדי (הרשימה המשותפת):>
נריץ את זה. נריץ.

<היו"ר אורי מקלב:>
אני מקבל את מה שאומר חבר הכנסת סעדי בדברים כאלה. איך אתם עושים את זה? מקריאים ואחרי זה מסבירים?

<ניצן רוזנברג:>
כן, אנחנו - - -

<אוסאמה סעדי (הרשימה המשותפת):>
מה שלא במחלוקת, ניצן.

<היו"ר אורי מקלב:>
נקריא את הסעיף. אם צריך הסבר, בבקשה.

<ניצן רוזנברג:>
אז הסעיף הראשון זה תיקון סעיף 8 לחוק הבחירות. הנושא שלו זה העברת יישוב בין אזורי בחירות. הנוסח הוא:

	
	1.
	בחוק הבחירות לכנסת [נוסח משולב], התשכ"ט–1969, בסעיף 8, אחרי סעיף קטן (ג) יבוא:

	
	
	"(ד)
מצאה הוועדה המרכזית, לא יאוחר מהיום ה-42 שלפני יום הבחירות, כי מטעמי ניהול הבחירות יש הצדקה לכלול יישוב באזור בחירות מסוים, רשאית היא לקבוע את אזור הבחירות שבו ייכלל, ובלבד שאזורי הבחירות יהיו שטחים רצופים."


 הכוונה פה בעצם זה לתת לוועדת הבחירות איזושהי סמכות שכיום אין לה. שטח המדינה מחולק לאזורי בחירות. החלוקה הזאת היא לפי נפות שנקבעו בחוק מקום המדינה, וזה איזושהי חלוקה שיא מנהלית. ומה שוועדת הבחירות מבקשת זה להתמודד עם מצב שבו לפעמים יש יישוב שנמצא בקצה של אזור בחירות כזה, זה איזושהי חלוקה גאוגרפית על פניה שרירותית.
<אוסאמה סעדי (הרשימה המשותפת):>
זה ועדת הבחירות האזוריות?

<ניצן רוזנברג:>
בדיוק. יש ועדת בחירות אזוריות בכל אזור כזה.
<היו"ר אורי מקלב:>
ניצן, אם הייתי קורא את זה כאחד שלא משפטן, הייתי מבין שמדובר על יישוב חדש. לא הייתי מבין שמדובר על להעביר יישוב שכבר קיים באזור אחד לאזור אחר.
<אורלי עדס:>
אני יכולה לתת דוגמה כדי להמחיש.
<היו"ר אורי מקלב:>
השאלה אם הנוסח, שאני לא יודע, אני לא מקצוען ולא משפטן, שיש לה סמכות לכלול יישוב - - -
<ענת ברקו (הליכוד):>
אתה מקצוען אך לא משפטן, אדוני היושב-ראש. תעשה את ההבחנה.
<היו"ר אורי מקלב:>
צריך יותר להבין – יישובים קיימים.

<אורלי עדס:>
מטעמים מנהליים - - -
<ניצן רוזנברג:>
אפשר להוסיף את המילה קיים?
<אורלי עדס:>
אבל השאלה מה יקרה אם יהיה יישוב חדש ששובץ לא נכון.
<ענת ברקו (הליכוד):>
אז נבהיר את זה: אולי קיים או חדש.
<היו"ר אורי מקלב:>
מה שאת אומרת, צריך את שני הניסוחים, גם זה וגם זה.

<ניצן רוזנברג:>
אני יכולה להתייעץ עם נוסח החוק אצלנו, ואם זה בעיה נוסיף את זה.
<היו"ר אורי מקלב:>
בסדר.

<אוסאמה סעדי (הרשימה המשותפת):>
לא, הכוונה היא שהיישוב והקלפיות נשארות אותו דבר.

<אורלי עדס:>
נכון.

<אוסאמה סעדי (הרשימה המשותפת):>
אותו בוחר מצביע.

<היו"ר אורי מקלב:>
אם זה ועדת בחירות אזורית. אמרתי.

<אורלי עדס:>
רק השיוך האזורי יהיה שונה. זה לא משפיע.

<אוסאמה סעדי (הרשימה המשותפת):>
זה משהו מנהלתי.
<ענת ברקו (הליכוד):>
על מה זה משפיע?
<היו"ר אורי מקלב:>
ועדת הבחירות האזוריות.

<אורלי עדס:>
אתן דוגמה לגבי ההשפעה.

<היו"ר אורי מקלב:>
תחת מי הם נמצאים, תחת איזו ועדת בחירות אזורית.

<אוסאמה סעדי (הרשימה המשותפת):>
יישוב רחוק - - - 100 ק"מ, אז לפעמים יש ועדת בחירות אזורית יותר קרובה.
<היו"ר אורי מקלב:>
אוסאמה, רק אמרתי, שבנוסח פשוט הייתי מבין - - -
<אוסאמה סעדי (הרשימה המשותפת):>
כן, כן, הבנתי.

<היו"ר אורי מקלב:>
אז צריך למצוא את הנוסח שידבר גם על יישוב קיים וגם על יישוב חדש. הלאה.
<ניצן רוזנברג:>
כן, ובאמת חברת הכנסת שאלה פה שאלה חשובה, שאשמח לשמוע מכם איזו השפעה יש על הבוחרים – גם אם אין השפעה ארצה לשמוע – איזה השפעה יכולה להיות לזה על מפלגות. ומבחינתכם, כמובן, מבחינת ההיערכות המנהלית, שזה מה שאתם אומרים - - -
<אורלי עדס:>
ההשפעה היחידה היא בעצם מנהלית, מטעמים של ניהול מערכת בחירות, נוחות מנהלית לוועדת הבחירות. אתן דוגמה כדי להמחיש. היישוב למשל מעלה-אפרים, שנמצא בבקעה, היום משתייך לוועדה האזורית יזרעאל, שהמרכז שלה הוא בעפולה. המשמעות היא שכל הצוות שעובד בקלפי אמור לצאת מעפולה לבקעה, ליישוב מעלה-אפרים.
<היו"ר אורי מקלב:>
60-50 ק"מ.

<אורלי עדס:>
ולהחזיר בתום יום הבחירות בלילה, לפנות בוקר, את כל החומר לשם.
<היו"ר אורי מקלב:>
אבל אם הוא יצורף לבית-שאן?

<אורלי עדס:>
הנכון יותר הוא לשייך את זה לוועדה אזורית יהודה.
<אוסאמה סעדי (הרשימה המשותפת):>
זה אזור יהודה.
<אורלי עדס:>
יהודה. זה אזור יהודה.

<היו"ר אורי מקלב:>
איפה זה יהודה.

<אורלי עדס:>
יהודה, משרדי הוועדה הם בירושלים. וזה יותר קרוב ליישובים ששייכים למועצה הזו. ולכן יותר נכון, כי אז יש רכז גוש לכל היישובים האלה באזור ומשייכים. היום הוועדה באזור יזרעאל מוציאה בעצם רכז גוש מיוחד ליישוב מעלה-אפרים.
<ענת ברקו (הליכוד):>
אז בעצם, אורלי, את אומרת שהחלוקה צריכה להיות טריטוריאלית לפי רמת הנגישות והמרחקים?
<אורלי עדס:>
כן. בין היתר.
<ענת ברקו (הליכוד):>
זאת אומרת, נוחות של נגישות ומרחקים.

<אורלי עדס:>
עכשיו, הבוחר מבחינתו לא ירגיש שום שינוי.

<היו"ר אורי מקלב:>
יש דברים חריגים, אז מתקנים את זה.
<אורלי עדס:>
הבוחר – זה לא משנה לו.

ענבר

<ענת ברקו (הליכוד):>
אין קשר בין הבוחר, זה רק הקטע הפרוצדורלי.

<אוסאמה סעדי (הרשימה המשותפת):>
לא, הבוחר נשאר אותו דבר.

<היו"ר אורי מקלב:>
ההתייחסות תחת איזה בחירות אזורית נמצאת, כמו שאמר אוסאמה, וזה הכול.
<אוסאמה סעדי (הרשימה המשותפת):>
בדיוק.

<אורלי עדס:>
כן.

<ניצן רוזנברג:>
ומבחינת אבל הסיעות, יש איזה עניין שהם יכולים להחליף חברי ועדות קלפי, שזה יכול להיות רק - - -
<אורלי עדס:>
נכון. גם להם זה יותר נוח, אני מניחה, כי אז הם שולחים מאזור ירושלים ולא צריכים לשלוח חברים מאזור עפולה.
<ניצן רוזנברג:>
אבל בעניין הזה זה כן משנה, כי הם יוכלו להחליף בין חברי ועדת קלפי לפי האזור שאליו משויכת הקלפי.
<אורלי עדס:>
כן, החלפות בהסכמה.
<ענת ברקו (הליכוד):>
אבל הם תמיד עושים את זה לפי האזור?
<אורלי עדס:>
כן.

<ענת ברקו (הליכוד):>
תמיד? זה חייב להיות?

<אורלי עדס:>
כן.

<דין ליבנה:>
זה החוק.
<ניצן רוזנברג:>
זה כן שינוי שהתיקון יעשה.

<ענת ברקו (הליכוד):>
כי זה תיקון שהוא כן משמעותי.
<היו"ר אורי מקלב:>
לא, הוא לא תיקון, זה מצב קיים.

<ענת ברקו (הליכוד):>
זאת אומרת, הם חייבים להיות מהאזור. אין כזה דבר.

<אורלי עדס:>
לא, את - - - יכולה גם לשלוח - - -

<היו"ר אורי מקלב:>
לא, את יכולה גם מאילת.

<אוסאמה סעדי (הרשימה המשותפת):>
לא, אני יכול לשלוח מכל מקום.

<ענת ברקו (הליכוד):>
אז כן יכולים לשלוח מכל מקום. זה לא מגביל.
<היו"ר אורי מקלב:>
סליחה, שנבין. מי שעושה את ההסדרים, את ההחלפות, זה אותם חברי ועדת הבחירות האזוריות.
<אורלי עדס:>
חברי הועדות האזוריות.
<היו"ר אורי מקלב:>
חברי ועדת הבחירות האזוריות הם אלה שעושים את ההחלפות. לא יכול להיות, אי-אפשר מישהו - - -
<ענת ברקו (הליכוד):>
אבל ההחלפה חייבת להיות מאותו אזור?
<היו"ר אורי מקלב:>
מה זאת אומרת מאותו אזור? לא, מאיפה מגיע המחליף - - -

<ניצן רוזנברג:>
ההחלפה של חברי ועדת הקלפי – אתה יכול להחליף בין חברים באותו אזור. 

<אורלי עדס:>
אבל לא הכוונה לבן-אדם שחייב להיות מאותו אזור.
<היו"ר אורי מקלב:>
אבל חברי ועדת קלפי זה אנשים שאני מביא אותם מאילת גם.

<אוסאמה סעדי (הרשימה המשותפת):>
נכון. 

<היו"ר אורי מקלב:>
השאלה מי הרכזים, מי הנציגות של מפלגות. בהנחה שלכל אחד יש בכל מקום, אין בזה השלכה, רק פשוט משהו אדמיניסטרטיבי יותר לייעל את העבודה, לא מעבר לזה. אני מבין שזה גם לא קורה הרבה, מדובר על מקרה, שניים, שלושה מקרים גג.
<אורלי עדס:>
כן, אנחנו פשוט רוצים רק במקרים, לא נעשה בזה שימוש יום-יומי.
<היו"ר אורי מקלב:>
תיקון סעיף 19. בבקשה.

<ניצן רוזנברג:>
	תיקון סעיף 19 – הקדמת מועד מינוי ועדות אזוריות

	בסעיף 19(א) לחוק העיקרי, במקום "ה-38" יבוא "ה-52".


בעצם המשמעות כאן היא שהיום ועדה מרכזית ממנה את ועדות הבחירות האזוריות עד היום ה-38 שלפני יום הבחירות. ורוצים להקדים את זה, כך שהיא תמנה אותן עד ליום ה-52 שלפני יום הבחירות. 

<ענת ברקו (הליכוד):>
שיהיה יותר זמן להתארגנות.
<ניצן רוזנברג:>
שיהיה יותר זמן להתארגנות.

<היו"ר אורי מקלב:>
אני לא מכיר את לוח הזמנים של הבחירות. זה לא מתנגש עם תיקונים אחרים?
<דין ליבנה:>
זה בול מתאים לנו.
<אורלי עדס:>
זה יותר מתאים המועד שאנחנו מציעים עכשיו מאשר המועד הקיים.
<היו"ר אורי מקלב:>
צריכים לעשות את ההתחשבנויות הפנימיות יותר מהר. הרי בסופו של דבר תמיד זה ברגע האחרון, אז מה זה משנה ברגע האחרון לפני היום ה-38 - - -
<אורלי עדס:>
אז זה יהיה ברגע האחרון לפני היום ה-52 לפחות.

<היו"ר אורי מקלב:>
תמיד מכניסים את השבת ברגע האחרון.

<אורלי עדס:>
אתה מכיר את זה. נכון.
<דין ליבנה:>
גם אפשר לציין, שתמיד גם אפשר להחליף את חברי הוועדות האזוריות. אחרי שמינית אותם ביום ה-52 - - -

<היו"ר אורי מקלב:>
אבל זה אחרי הגשת הרשימות – לא, זה לא הגשת הרשימות, אבל קביעת הרשימות. אבל תאריכים זה קובע, יודעים מי הרשימות לכנסת.
<דין ליבנה:>
כן, אבל זה לא רלוונטי.

<היו"ר אורי מקלב:>
זה לא רלוונטי בגלל שזה רק - - -

<אורלי עדס:>
לא, מכיוון שרק סיעות הכנסת היוצאת חברות בוועדה האזורית.
<היו"ר אורי מקלב:>
כמה זמן הגשת הרשימות לפני הבחירות?
<אורלי עדס:>
42 יום? 42.
<היו"ר אורי מקלב:>
אז זה לפני הגשת הבחירות.

<אורלי עדס:>
47, 48, סליחה.
<היו"ר אורי מקלב:>
מפלגה שמתכוננת לא לרוץ, אז היא תתבטל אם היא מגישה - - -
<אורלי עדס:>
ההרכב של הוועדה האזורית הוא בעצם כמו בוועדה המרכזית. הוא מסיעות הכנסת - - -
<אוסאמה סעדי (הרשימה המשותפת):>
לפי הקיים. לא לפי מה שמוגש. יש להם משקיפים.
<היו"ר אורי מקלב:>
ומתי ועדת הבחירות - - -

<דין ליבנה:>
60 יום אחרי הבחירות הקודמות. הוועדה המרכזית כבר קיימת.

<אורלי עדס:>
מיד אחרי הבחירות - - -

<היו"ר אורי מקלב:>
את רוצה להקריא את זה?

<ניצן רוזנברג:>
הקראתי. אפשר להמשיך.
<היו"ר אורי מקלב:>
סעיף 20?
<ניצן רוזנברג:>
כן. תיקון סעיף 20. הנושא הוא מינוי סגני יו"ר בוועדות האזוריות.
<היו"ר אורי מקלב:>
כל מה שהקראנו, הפירוש הוא שאישרנו.

<אוסאמה סעדי (הרשימה המשותפת):>
צריך להצביע על זה בבת אחת?

<ניצן רוזנברג:>
כן, בסוף תצביעו על הכול.

<היו"ר אורי מקלב:>
צריך להצביע על כל דבר?

<ניצן רוזנברג:>
לא, בסוף.

<אוסאמה סעדי (הרשימה המשותפת):>
נצביע על החבילה.

<אוסאמה סעדי (הרשימה המשותפת):>
לא, אבל אדוני היושב-ראש, אולי אני רוצה להצביע על סעיף מסוים ולא על סעיף אחר. צריך להצביע על כל סעיף וסעיף. יכול להיות שאני מתנגד לתיקון מסוים, אבל אני מסכים לתיקון. אי-אפשר לעשות את זה. בוא נגמור סעיף-סעיף, נצביע.
<היו"ר אורי מקלב:>
אנחנו מצביעים על תיקון סעיף 8, שהקראת?
<אוסאמה סעדי (הרשימה המשותפת):>
לא נבקש רוויזיה.

<ניצן רוזנברג:>
מה שלכם יותר נוח.
<היו"ר אורי מקלב:>
אני חושב שיותר נוח.

<ניצן רוזנברג:>
אנחנו בדרך כלל מגיעים על כל סעיף, ובסוף מצביעים, אבל מה שיותר נוח.
<היו"ר אורי מקלב:>
אבל אם רוצה להצביע?

<אורלי עדס:>
אפשר לעשות כל סעיף, ובסוף את הכול יחד.

<ניצן רוזנברג:>
אין בעיה.

<היו"ר אורי מקלב:>
זה המון סעיפים.

תיקון מס' 8, מי בעד?
הצבעה

בעד אישור סעיף 1 – פה אחד
סעיף 1 אושר.

<היו"ר אורי מקלב:>
כולם.
תיקון מס' 19, מי בעד?
הצבעה

בעד אישור סעיף 2 – רוב
נגד – מיעוט
סעיף 2 אושר.
<היו"ר אורי מקלב:>
תיקון מס' 20, עכשיו את מסבירה אותו.
<ניצן רוזנברג:>
כן, עכשיו אנחנו בתיקון סעיף 20, בסעיף 3 להצעת החוק.
	תיקון סעיף 20 –מינוי סגני יו"ר בוועדות האזוריות
	    3.
	בסעיף 20(ב) לחוק העיקרי, בסופו יבוא "בהתחשב במספר החברים של כל סיעה בוועדה המרכזית ביחס למספר החברים הכולל בוועדה המרכזית, למעט היושב ראש; יושב ראש הוועדה המרכזית רשאי לקבוע בכללים את האופן והמועדים למינוי סגנים כאמור".


הסעיף הזה עוסק באיך ממנים את הסגנים של ועדה אזורית. בעיקרון היום סעיף 20 לחוק אומר שהוועדה המרכזית היא זאת שממנה לכל ועדה אזורית מבין החברים של אותה ועדה את הסגנים. ומה שבעצם ועדת הבחירות המרכזית מציעה זה לעגן בחוק את מה שהם עושים היום למעשה, שזה אומר שהם פשוט ימנו את חברי ועדת הבחירות האזוריות לפי היחס של חברי הסיעות בוועדה המרכזית.
<אורלי עדס:>
באופן יחסי לגודל הסיעות.
<ניצן רוזנברג:>
באופן יחסי לגודל הסיעות.

<אוסאמה סעדי (הרשימה המשותפת):>
היום לא ממנים סגנים?

<אורלי עדס:>
היום ממנים. אבל מה שקורה, החוק אומר רק שיכהנו שלושה סגנים בכל ועדה אזורית.

<ענת ברקו (הליכוד):>
זה לא לפי היחס?

<אורלי עדס:>
לא, החוק לא אומר איך ומה. אז הפרקטיקה שהונהגה בוועדת הבחירות היא כמו שעושים את כל החישובים האחרים, שהכול באופן יחסי לגודל הסיעות, אז גם כאן מה שאנחנו עושים זה חישוב לפי "בדר-עופר", לפי גודל הסיעות, ואז מחלקים את מספר הסגנים. ואז כולם יוצאים מרוצים, אף אחד לא חש מקופח, יש שוויון, הכול באופן יחסי.
<היו"ר אורי מקלב:>
זאת אומרת, אם לא קיבלתי בירושלים, אני מפלגה קטנה שלא קיבלה בירושלים, אקבל ביהודה.
<האוסאמה סעדי (הרשימה המשותפת):>
זה המחשב עושה.
<אורלי עדס:>
השלב הראשון הוא רנדומלי.

<היו"ר אורי מקלב:>
לא תמיד המפלגות הגדולות

<אורלי עדס:>
אבל לא תמיד למפלגות הגדולות יש את הסגנים בכל מקום.

<אוסאמה סעדי (הרשימה המשותפת):>
לא, מה פתאום.

<אורלי עדס:>
לא. זה בדיוק העניין, כי לא יכול להיות לך בכל מקום אם זה לפי - - -

<היו"ר אורי מקלב:>
- - - יושבי-ראש אתה מקבל לפי היחס שלך. אתה מקבל גם את הסגנים באופן יחסי לגודל שלך.

<אורלי עדס:>
נכון.

<היו"ר אורי מקלב:>
אם יש שברים וחצאים, אז אתם יודעים כבר להסתדר.

<אורלי עדס:>
על מנת למנוע חיכוכים, אז אנחנו מציעים פשוט לעגן את זה בפרקטיקה שהיא כבר נהוגה.

<היו"ר אורי מקלב:>
היא קיימת.

<אורלי עדס:>
אני חושבת קרוב ל-40 שנה עושים את זה.

<ניצן רוזנברג:>
רק תשימו לב, שיש כאן הסמכה, שמסמיכים את יושב-ראש הוועדה המרכזית, לקבוע בכללים את האופן והמועדים למינוי סגנים - - -
<אורלי עדס:>
את הפרטים.
<ניצן רוזנברג:>
כן. הבנתי שאם תהיה מחלוקת, אז אמורים לפתור את זה בהגרלה או משהו כזה. אתם רוצים טיפה להרחיב?
<אורלי עדס:>
כן, כמו שעושים בדברים אחרים בחוק, שאם יש מחלוקות, אז אנחנו בעצם נעשה הגרלה בין הסיעות על המקום.
<אוסאמה סעדי (הרשימה המשותפת):>
זה לא אותם כללים כמו שיש בוועדה?
<אורלי עדס:>
כן, זה כמו שאנחנו עושים היום.

<אוסאמה סעדי (הרשימה המשותפת):>
אז אפשר לכתוב שזה אותם כללים, מה שיש בוועדת הבחירות המרכזית.

<דין ליבנה:>
לא.

<אורלי עדס:>
זה שילוב כזה.

<אוסאמה סעדי (הרשימה המשותפת):>
לא, היא אומרת שיש כללים.

<דין ליבנה:>
לא.

<אוסאמה סעדי (הרשימה המשותפת):>
היום איך ממנים סגנים ל - - -
<דין ליבנה:>
לא, בוועדה המרכזית זה שונה לגמרי. בוועדה המרכזית אין שלושה סגנים כמו שיש בוועדות האזוריות, אלא יש בין ארבעה לשמונה סגנים לפי החוק, וזה לפי גודל הסיעות. אין חלוקה סיעתית. ולכן זה לא אותו דבר.
<היו"ר אורי מקלב:>
בכל אופן, מה הסמכות שניתנת ליושב-ראש בחוק? זה לא כל כך ברור לי.
<אורלי עדס:>
לקבוע את הכללים, את כל הפרטים, כיצד בדיוק יתנהל התהליך.
<היו"ר אורי מקלב:>
אם אי-אפשר בדיוק לתת שלושה או מה? הרי - - - המחשב נותן.
<אורלי עדס:>
השלושה תמיד יינתנו. יהיו בכל ועדה תמיד שלושה, כי זה מה שקובע החוק. 

<היו"ר אורי מקלב:>
נניח שיש 57 סגנים בארץ, נכון?

<אורלי עדס:>
נכון, 19 כפול 3.
<היו"ר אורי מקלב:>
57 סגנים. הם מתחלקים לפי גודל המפלגות הקיימות. מה היושב-ראש עוד צריך לעשות עכשיו? איפה זה ואיפה זה?
<דין ליבנה:>
נכון. אחד, איפה זה ואיפה זה, אם אין הסכמה בין הסיעות.
<אורלי עדס:>
בדרך כלל אנחנו מגיעים להסכמה.

<היו"ר אורי מקלב:>
עכשיו הבנו.

<דין ליבנה:>
מצוין. אם הן לא מסכימות – זה אחד. שתיים, עד איזה מועד צריך להגיש את הטופס שבו רשום את השם של הסגן הפרסונלי?
<היו"ר אורי מקלב:>
למה לא נקבע את זה עכשיו? למה אתם לא קובעים את זה קבוע?
<אורלי עדס:>
כי אנחנו חושבים שזה יותר נכון לקבוע את הדברים האלה, פרטים כל כך קטנים, בכללים ולא בחקיקה, כי עד איזה יום יימסרו השמות.
<ענת ברקו (הליכוד):>
יש לכם תקנות?

<אורלי עדס:>
כן.

<ענת ברקו (הליכוד):>
אז אתם כותבים את זה בתקנות?
<אורלי עדס:>
כן. 

<היו"ר אורי מקלב:>
אוקיי, והשופט מאשר את זה. הבנו.

<אורלי עדס:>
כי זה לא מקום לחקיקה לעשות את זה, עד איזה יום תגישו לנו את השמות.
<היו"ר אורי מקלב:>
הבנתי. בסופו של דבר אתם לא עושים את הכול בחקיקה. יש 57 סגנים, זה נבחר לפי - - -

<אורלי עדס:>
כי זה החוק כבר אומר.

<היו"ר אורי מקלב:>
עכשיו, איך זה נקבע בסופו של דבר, אני אעדיף ירושלים ומישהו אחר ברשימה אחרת - - - 
<אורלי עדס:>
בדרך כלל מה שנעשה, ננסה לגשר ביניכם, שתגיעו להסכמות.
<היו"ר אורי מקלב:>
אז אתם מנסים בהידברות. אם לא הולך בהידברות - - -

<דין ליבנה:>
נעשה הגרלה.

<אורלי עדס:>
לא תגיעו להסכמות, תהיה איזושהי הגרלה.
<היו"ר אורי מקלב:>
הבנו. מי בעד סעיף 20?
הצבעה

בעד סעיף 3 – רוב
נגד - מיעוט
סעיף 3 אושר.
<היו"ר אורי מקלב:>
כולם בעד. אין מתנגדים, אין נמנעים. 

בבקשה, סעיף 39. אוסאמה, אתה רוצה להצביע על סעיף 20? אוקיי. סעיף 39.
<אוסאמה סעדי (הרשימה המשותפת):>
הצבענו?

<היו"ר אורי מקלב:>
כן, כן. היית בשיחה עמוקה.

<אוסאמה סעדי (הרשימה המשותפת):>
חברי אבו עראר הפריע לי, אבל זה בסדר.

<ניצן רוזנברג:>
הסעיף הזה עוסק במידע שיועבר משר הפנים לוועדה. אני מקריאה:
	תיקון סעיף 39 – 
	  4.
	בסעיף 39 לחוק העיקרי, אחרי סעיף קטן (ו) יבוא:

	מידע שיועבר משר הפנים לוועדה
	
	"(ז)
ביום החמישי שלפני יום הבחירות, ימסור שר הפנים לוועדה המרכזית לצורך מילוי תפקידיה, באמצעי אלקטרוני או מגנטי, מידע על פטירה של אדם הרשום בפנקס הבוחרים ורשימה של בוחרים שיצאו מישראל לפני למעלה משמונה שנים ולא נכנסו בחזרה לישראל נכון ליום מסירת המידע."


הסעיף הזה בעצם מגדיר מה המידע, או לפחות חלק ממנו, שמועבר ממרשם האוכלוסין, מרשות האוכלוסין, אל הוועדה. היום המידע שהם מקבלים זה מה שנקרא בחוק "מידע פנקס", זו רשימה שכוללת את השם של הבן-אדם, שם פרטי ושם משפחה, שם האב ושם האם. 
<היו"ר אורי מקלב:>
שמעודכן כמה זמן לפני הבחירות?
<ניצן רוזנברג:>
היום הקובע זה 150 ימים לפני יום הבחירות?
<דין ליבנה:>
150 זה שליפת פנקס ראשון, ויש שליפת פנקס שני ושליפה סופית.
<אורלי עדס:>
אחרי ערעורים.

<היו"ר אורי מקלב:>
הכי אחרון?

<דין ליבנה:>
האחרון – היום ה-51 שלפני הבחירות.
<היו"ר אורי מקלב:>
51. אתם רוצים לצמצם עד 5 ימים. מה הביא אתכם לזה?

<ניצן רוזנברג:>
מה שאמרתי זה המידע פנקס. 

<אורלי עדס:>
הסיבה שחשבנו - - -
<ענת ברקו (הליכוד):>
יש לי שאלה.

<היו"ר אורי מקלב:>
רק שנייה, נקבל את ההסבר ואחר כך. אני עוד לא מבין את הסעיף.
<ענת ברקו (הליכוד):>
סליחה.

<אורלי עדס:>
הסיבה שהעלינו את הסעיף הזה נובעת משני דוחות מבקר המדינה, שהתפרסמו אחרי שתי מערכות הבחירות האחרונות, והייתה ביקורת על כך שאזרחים ישראלים שהם בעלי זכות הצבעה ושהו בחו"ל ביום הבחירות, נמצא שהם הצביעו ביום הבחירות. 
<ענת ברקו (הליכוד):>
אז מה עושים עם ההצבעה שלהם? פוסלים אותה?
<אורלי עדס:>
העברנו את זה לחקירות המשטרה.
<אוסאמה סעדי (הרשימה המשותפת):>
אם זה משנה את התוצאות של - - - אז כן, אבל אם לא אז - - -

<אורלי עדס:>
קודם כול, בתשובתנו למבקר המדינה עשינו בדיקות מדגמיות, והצטמצמו קצת המספרים, כיוון שלפעמים יש טעויות אנוש של המזכירים שמוחקים בטעות מישהו ברשימה במקום את השם הנכון.
<היו"ר אורי מקלב:>
איזה עוד טעויות מצאתם?
<אורלי עדס:>
אני יכולה לתת דוגמה.

<ענת ברקו (הליכוד):>
שמתים מצביעים.
<היו"ר אורי מקלב:>
אני צריך להפריד בין הנפטרים לבין אלה שהיו בחוץ לארץ.

<אורלי עדס:>
אלה שני דברים נפרדים. בכל אופן, זו הדרך היחידה שמצאנו, כי לנו אין יכולת לבדוק את הדברים הללו. בניסיון לשמור על טוהר הבחירות, אז זו הדרך היחידה שחשבנו: אם נוכל לקבל מידע ממשרד הפנים עם רשימות, עם מגבלות מסוימות – אנשים שלא יצאו את הארץ שמונה שנים שלפני הבחירות וכו' – קבוצה מאוד מצומצמת, ונעביר את הרשימות הללו.
<היו"ר אורי מקלב:>
מה זה קבוצה מצומצמת? כמה זה?

<אורלי עדס:>
אנחנו לא מדברים על כל מי ששוהה בחו"ל ביום הבחירות.

<היו"ר אורי מקלב:>
לא, מי ששמונה שנים לא חזר לארץ. כמה אנשים זה?

<אורלי עדס:>
אז זה יחסית קבוצה מצומצמת?

<היו"ר אורי מקלב:>
מה זה מצומצם?

<אורלי עדס:>
אני לא יודעת לומר את המספרים במדויק. אולי משרד הפנים בדקו את זה? אין לי את המספר, אבל זה מצומצם יותר מכלל - - -
<היו"ר אורי מקלב:>
זה גם יכול להיות 300,000. זה לא כל כך מצומצם. יש יורדים.

<אודליה אדרי:>
זה מעל שמונה שנים.

<אורלי עדס:>
אז זו יחסית קבוצה מצומצמת לכלל השוהים בחו"ל, שגם לגבי המספר הזה בכלל אין מידע מדויק, כל גוף טוען למספרים אחרים. יש גופים שטוענים שיש 700,000, יש כאלה ש-500,000. תלוי איך מסתכלים על זה.
<היו"ר אורי מקלב:>
גם אם יש 700 ו-500 אלף יורדים שנמצאים בחוץ לארץ.

<אורלי עדס:>
לא, בכלל.

<היו"ר אורי מקלב:>
אבל יכול להיות שבאים לבקר פה.
<אורלי עדס:>
נכון.

<ענת ברקו (הליכוד):>
והם יכולים להצביע.

<היו"ר אורי מקלב:>
זו בכלל לא אינדיקציה למשהו.
<אורלי עדס:>
נכון.

<היו"ר אורי מקלב:>
אבל יכול להיות אחד שהוא תושב ארץ ישראל, ושהוא נולד פה, ויש לו זכות בחירה, והוא באמת לא היה כאן 18 שנים.
<אורלי עדס:>
כן.

<היו"ר אורי מקלב:>
אנחנו מכירים את התופעות האלה.
<ענת ברקו (הליכוד):>
כמה זמן ברצף אם מישהו בחו"ל, הוא לא יכול להצביע לאחר מכן?
<היו"ר אורי מקלב:>
אין דבר כזה.

<ענת ברקו (הליכוד):>
אין דבר כזה. הוא תמיד יכול.

<אוסאמה סעדי (הרשימה המשותפת):>
20 שנה, הוא חוזר.

<אורלי עדס:>
הוא יכול לבוא באותו זמן נתון, אם הוא בא לארץ.
<היו"ר אורי מקלב:>
אני רוצה רק להבין: ואז מה יקרה? קודם כול, מה שאתם בדקתם.
<אורלי עדס:>
מה שאנחנו נעשה, אם נקבל את המידע - - -
<היו"ר אורי מקלב:>
בדקתם שזה טעויות של - - -

<אורלי עדס:>
חלק מצאנו שזה - - -

<היו"ר אורי מקלב:>
איך בדקתם שזה טעויות?

<אורלי עדס:>
קיבלנו את רשימת השמות שהמבקר בדק, הוצאנו את פנקס הבוחרים של כל אחד מהמצביעים הללו, את פנקס הבוחרים שבו הצביע, והצלבנו בין שתי הרשימות של הקו והווי. ולפעמים נמצא שהוא פשוט נמחק בטעות. אם לא שניהם זהים ואין הצלבה - - -
<היו"ר אורי מקלב:>
זאת אומרת בין מזכיר הקלפי לבין יושב-ראש הקלפי?

<אורלי עדס:>
לא, יש שתי רשימות, יש רשימה שמסומנת בווי ויש רשימה שמסומנת בקו.

<היו"ר אורי מקלב:>
מי מסמן את הקו הזה?

<אורלי עדס:>
אחד זה המזכיר. ואת הרשימה השנייה, אחד מחברי ועדת הקלפי, כשהמצביע יוצא.
<היו"ר אורי מקלב:>
אוקיי, אז התכוונתי.

<אורלי עדס:>
אבל זה פחות רלוונטי. מה שיותר רלוונטי זה לטענה שמצביעים שוהים בחו"ל. ישבנו למבקר – ערערנו קצת על האמינות של המרשם, כי הסברה שלנו הייתה שיכול להיות שהוא לא מעודכן בזמן אמת, יכול להיות שאנשים נכנסים ויוצאים בדרכונים שונים. אנשים שמחזיקים שני דרכונים, נכנסים בדרכון אחד ישראלי, יוצאים בדרכון זר, או הפוך.

<היו"ר אורי מקלב:>
זאת עבירה על החוק. זאת עבירה, אבל זה לא משנה, עדיין לא מונע ממנו להצביע.

<אורלי עדס:>
כן. הם טענו שהמרשם - - -

<עמי ברקוביץ:>
חייבים עם הישראלי אבל.
<היו"ר אורי מקלב:>
אז קודם כול, מה אתם בדקתם? שיכול להיות שזה לא רשימה - - -

<אורלי עדס:>
כן, אבל עדיין נמצא קובץ של מצביעים ששהו בחו"ל לפי הרישומים - - - מי שהצביע.
<היו"ר אורי מקלב:>
עכשיו, מה יהיה? בסדר, עכשיו, מה אתם מבקשים?
<אורלי עדס:>
מה שאנחנו מבקשים זה לקבל את המידע הזה מראש.
<היו"ר אורי מקלב:>
ואז מה תעשו עם זה?

<אורלי עדס:>
על מנת שנוכל להנפיק רשימה כזו, של כל השוהים בחול. נחלק אותה לפי הקלפיות, ונעביר אותה למזכירי ועדות הקלפי. מה שזה יעשה, פשוט זה ישמש, יאפשר למזכיר שתהיה לו אינדיקציה יותר ברורה לגבי אותו מצביע. 
<אוסאמה סעדי (הרשימה המשותפת):>
זה יסבך את התהליך.

<אורלי עדס:>
הוא לא ימנע ממנו להצביע. אם הוא יראה את השם שלי, אורלי עדס - - -

<היו"ר אורי מקלב:>
אורלי, נפטר זה דבר אבסולוטי. אם בא נפטר, בא המת בעצמו - - 

<אוסאמה סעדי (הרשימה המשותפת):>
אולי הוא קם לתחייה.

<היו"ר אורי מקלב:>
- - אולי הוא קם לתחייה, צריך באמת לראות אותו. בסדר, אני יכול להבין שזה דבר אבסולוטי. אבל אחד שהיה בחוץ לארץ שמונה שנים, ואז מה יעשו?
<אורלי עדס:>
ייעשה פשוט מאמץ נוסף יותר לזהות אותו.

<היו"ר אורי מקלב:>
מה זה?

<אורלי עדס:>
יותר ישאל אותו אולי שאלות קצת המזכיר.

<היו"ר אורי מקלב:>
תגידי, את רצינית?

<ענת ברקו (הליכוד):>
מה עם זיהוי ביומטרי?

<היו"ר אורי מקלב:>
אתם באמת חושבים – יש כאן זכויות האזרח – תשאלו אותו: רגע, היית, חזרת, מתי חזרת?

<אוסאמה סעדי (הרשימה המשותפת):>
לא, יכול להיות שהוא חזר אתמול, לא לפני חמישה ימים.
<היו"ר אורי מקלב:>
אתם רציניים בדבר הזה? אתם מסמנים אנשים עם כוכביות? אני רק רוצה להבין את זה.

<האורלי עדס:>
הוא יעשה יותר מאמץ בלזהות אותו.
<היו"ר אורי מקלב:>
מה זה מאמץ? תסבירי לי, מה זה נקרא מאמץ. בוא תנחו אותם. אי-אפשר למרוח - - -

<אוסאמה סעדי (הרשימה המשותפת):>
השאלה, אורלי. אדוני היושב-ראש - - -

<היו"ר אורי מקלב:>
אתן לך, חצי שנייה.

<אוסאמה סעדי (הרשימה המשותפת):>
כן, כן. לא, אני באותו קו שלך.

<היו"ר אורי מקלב:>
אני רק שואל שאלה, אחרי זה אתן לך לשאול. אתם מנחים מחר את יושבי-ראש הקלפי, את מזכירי הקלפי, יש לכם כוכבים, מה אתם עושים עם בן-אדם. אם נפטר, אני מבין – תשמע, נפטר, לא צריך לשאול הרבה. אבל אחד שהיה בחוץ לארץ, מה תעשו אתו? 

<אורלי עדס:>
אולי יותר שאלות מתוך אמצעי הזיהוי שלו, מתוך תעודת הזהות, כדי לוודא שזה אדם - - -
<היו"ר אורי מקלב:>
מה, זה זהות, זה לא בעיה של – הוא היה בחוץ לארץ, לא היה בחוץ לארץ - - -

<דין ליבנה:>
לא בטוח שזה הוא.
<היו"ר אורי מקלב:>
אה, יכול להיות. אז מה תעשו?

<אורלי עדס:>
אחד מהחששות הוא, הדוח של המבקר גם - - -
<היו"ר אורי מקלב:>
במדינה דמוקרטית יהיו אנשים שיהיה להם כוכבים, ואתם תעשו איזה מאמץ בעניין הזה. ואם יבוא בן-אדם, שאני אהיה יושב-ראש דתי, ואראה אחד, אומר: אה, זה אני צריך עכשיו לראות מה אתו. איך אתם – אני בכלל לא מבין - - -
<ענת ברקו (הליכוד):>
אבל מה אתה עושה עם הזיופים האלה?
<היו"ר אורי מקלב:>
צריך למנוע זיופים.

<ענת ברקו (הליכוד):>
אז השאלה אם יש קשר. היום כשהולכים עם תעודות זהות ביומטריות, האם יש לזה איזושהי השלכה?
<היו"ר אורי מקלב:>
אעשה את זה מסודר. אוסאמה, בבקשה.

<אורלי עדס:>
אולי למשרד הפנים יש משהו לומר בעניין?
<היו"ר אורי מקלב:>
עוד שנייה. אני רוצה שתענו גם, לא רק תסבירו - - -
<אוסאמה סעדי (הרשימה המשותפת):>
השאלה היא גם למשרד הפנים, גם מבחינת דוח מבקר המדינה. השאלה אם עשיתם, והמבקר עשה, על היקף התופעה. אם באמת יש לנו את הרשימות של האזרחים שבאותו יום בחירות שהו בחו"ל, ויש לנו את המספרים האלה, לעומת אלה שכן אפשר להגיד אם הצביעו או לא הצביעו. על מה אנחנו מדברים?
<אורלי עדס:>
מדובר בכמה אלפים. בשני הדוחות היה, למיטב זכרוני.
<אוסאמה סעדי (הרשימה המשותפת):>
שהצביעו והם בחו"ל?
<אורלי עדס:>
במערכת האחרונה נדמה לי 3,000 ומשהו, ובבחירות שלפני כן – 5,000 איש. אבל שוב אני אומרת, זה לא אומר בוודאות שזה המספר.
<היו"ר אורי מקלב:>
כולל נפטרים, או חוץ לארץ? זה ביחד?
<אורלי עדס:>
נפטרים היו בודדים הפעם. לא, זה בנפרד.
<קריאה:>
איזה 12, משהו כזה.

<אורלי עדס:>
כן, היו בודדים. וזה עניין של הרישום. גם מצאנו שהמספרים הראשונים שהמבקר הביא לא היו הסופיים, הוכחנו שחלקם לא היו מעודכנים בזמן.
<היו"ר אורי מקלב:>
3,000 זה הראשוניים או האחרונים?
<אורלי עדס:>
הפעם בדוח האחרון לא בדקנו את כל האלפים שהמבקר נתן, כי זמן התגובה שלנו היה מאוד קצר, ולא הייתה לנו את היכולת לבדוק את כולם. בפעם הקודמת, מתוך 5,000, נדמה לי שקרוב ל-1,800 הורדנו. אם אני לא טועה, קרוב ל-1,800. לא משנה שלא קיבלו את הטענה, אבל הוכחנו שזה לא היה נכון. הפעם עשינו רק בדיקה מדגמית מקוצר זמן.
<דין ליבנה:>
בבדיקה המדגמית שעשינו, למעלה מ-50% מהאנשים שרשם המבקר - - -
<היו"ר אורי מקלב:>
התברר שלא היה.

<דין ליבנה:>
או שהם לא הצביעו. שזה גם אפשרי. כי המבקר טען שהם הצביעו - - -
<אוסאמה סעדי (הרשימה המשותפת):>
לא, כי אני יודע על תופעה, שאנשים נכנסו לארץ, חזרו, ואחרי שנה-שנתיים התברר שבכלל הם עדיין רשומים - - -
<אורלי עדס:>
כי יכול להיות שגם לא עודכן בזמן המרשם.
<היו"ר אורי מקלב:>
יש המונים כאלה.

<אורלי עדס:>
אני חושבת שכדאי שמשטרת ישראל - - -

<היו"ר אורי מקלב:>
בסדר, אתן.

<אוסאמה סעדי (הרשימה המשותפת):>
לכן, אדוני היושב-ראש, ברשותך, אני חושב שבעניין הנפטרים זה יותר אבסולוטי ויותר ממשי. יכול להיות שכן כותבים נכון – חמישה ימים לפני, נכון?
<קריאה:>
כן.

<אוסאמה סעדי (הרשימה המשותפת):>
חמישה ימים לפני. אז יכול להיות שאלה בחו"ל בדיוק חזרו. אני יודע למשל - - -

<עמי ברקוביץ:>
תלוי גם מתי המידע מעודכן, זה משרד הפנים יסביר.
<אוסאמה סעדי (הרשימה המשותפת):>
בדיוק.
<היו"ר אורי מקלב:>
יש הרי תעמולה לבוא להצביע. 

<אוסאמה סעדי (הרשימה המשותפת):>
אנחנו למשל מביאים את הסטודנטים מחו"ל יום לפני.

<היו"ר אורי מקלב:>
נכון. יש מטוסים שמגיעים.

<אוסאמה סעדי (הרשימה המשותפת):>
והם טסים יום מחו"ל. אז אלה בוודאי יהיו רשומים שהם בחו"ל.

לכן אני חושב שבעניין אלה בחו"ל יש קושי. בעניין הפטירה, מכיוון שגם מספר בודדים, אז אין לי בעיה להשאיר את זה.

<היו"ר אורי מקלב:>
זה גם פחות פוגעני. זאת אומרת, או שהוא קיים או שהוא לא קיים. אין לו זכות בחירה, לבן-אדם. אני אומר: ההבדל הוא מהותי. אדם שנפטר, אין לו זכות בחירה. אם אין לו זכות בחירה צריך לוודא את זה עד הסוף. אדם שנסע לחוץ לארץ הוא לא עובר על החוק. הוא לא חייב להיות כאן לא שמונה שנים ולא עשר שנים. הוא יכול גם להיות 30 שנה. 
אני לא מדבר רק שהוא בכלל בחוץ לארץ או כאן, אבל ברגע שהוא אדם שלא עובר על החוק, אין לי שום זכות לבוא לציין אותו למשהו. אין לי שום זכות בעניין הזה. אלה זכויות האלמנטריות, הבסיסיות, לסמן מישהו, בגלל שאני רוצה אולי להיות יותר בטוח או לא בטוח. תעשה את כל המאמצים שאף אחד לא יצביע, תשים שמונה חברי קלפי, על כל אחד תבדוק. אתה לא יכול לקחת קבוצה מסוימת שהיא לא עבריינית, שהיא שומרת חוק, שלא עושה משהו לא חוקי ולסמן אותה.

<אוסאמה סעדי (הרשימה המשותפת):>
או פרופיילינג ולתת תוויות.
<היו"ר אורי מקלב:>
תוויות. זה לא עולה על הדעת דבר כזה. אני לא מבין איך הבאתם דבר כזה. עד כדי כך אני לא מבין.

<אוסאמה סעדי (הרשימה המשותפת):>
אם נשמע ממשרד הפנים כאן ומשרד המשפטים - - -
<היו"ר אורי מקלב:>
אוקיי, אז משרד הפנים, משרד המשפטים.

<אורלי עדס:>
אני חייבת להדגיש, ששוב, הבאנו את זה אך ורק על בסיס הדברים של משרד הפנים ושל המבקר לגבי אמינות המרשם. אילולא היינו בטוחים באמינות - - -
<היו"ר אורי מקלב:>
תתמודדו עם הדוח של המבקר – הוא דוח חשוב, ותנסו להתמודד בדרכים אחרות, לא בדרך הזו. היא דרך שלא רלוונטית. בבקשה, משרד המשפטים או משרד הפנים.
<עמי ברקוביץ:>
אני חושב שמשרד הפנים - - -

<היו"ר אורי מקלב:>
משרד הפנים, בבקשה. רק את השם.

<אודליה אדרי:>
אודליה אדרי מהלשכה המשפטית ברשות האוכלוסין. גם אנחנו הסתייגנו מהסעיף הזה מכמה סיבות.
<היו"ר אורי מקלב:>
עוד פעם, אתם לא מתנגדים?

<אודליה אדרי:>
מסתייגים מהסעיף.

<אוסאמה סעדי (הרשימה המשותפת):>
שני החלקים?
<אודליה אדרי:>
אתחיל בכניסות ויציאות, אחר כך אתייחס לפטירות.

לגבי כניסות ויציאות, זה לא פריט רישום. זאת אומרת, זה לא חלק ממרשם האוכלוסין המנוהל על-פי חוק, זה מידע של ביקורת גבולות שמנוהל לפי כניסה או יציאה של דרכון לארץ. זאת אומרת, המשמעות של זה היא שלפעמים ייתכן שבן-אדם נכנס לישראל עם דרכון שונה, לדוגמה אזרח ישראלי שיש לו אזרחות אחרת נכנס עם דרכון זר, והיות שבקר הגבולות לא ידע לתאם בין הזהות הישראלית, אז לא יודעים בעצם שהוא נכנס לישראל, אין אינדיקציה לכניסה, למרות שהוא יושב פה הרבה שנים. 
המידע הזה הוא לא מידע שמנוהל על-פי חוק, ולכן מעבר לתיוג שבעצם מבקשים פה להגדיר מישהו שנמצא שמונה שנים מחוץ לישראל כ"יורד", שאני חושבת שזו איזושהי קביעה שיש לה משמעות, גם הכניסה לפרטים האלה, למידע הזה, שהוא מידע פרטי, אנחנו רואים אותו כבעייתי.
<היו"ר אורי מקלב:>
זה לא רק תיוג של "יורד". זה תיוג על כך שבקלפי צריך לשים עליו עין מיוחדת.
<אורלי עדס:>
יש לי שאלה. דיברת רק בעצם על אלה שנכנסים ויוצאים בשני דרכונים שונים. מה לגבי העדכון און-ליין? האם המרשם מעודכן מיד בו במקום לגבי כל יוצא ונכנס? האם את יכולה לומר לי בוודאות, שברגע שיצאתי מהארץ, אני רשומה כיצאתי היום, ואם מחר מבקר יבדוק את הדוח הזה הוא ימצא שאני בחו"ל? או שאת מעדכנת את זה רק אחרי חודש, חודשיים, שלושה, ואז כשהמבקר יבדוק, אז בעצם הנתון הוא לא מדויק, או כשאני אבדוק או מישהו אחר.
<אודליה אדרי:>
תראי, יש משמעות לעובדה שזה לא מידע שמנוהל על-פי חוק, במובן הזה שייתכנו תקופות, לדוגמה תקופות אוגוסט או תקופות לחוצות במעברי הגבול, שעדכונים מתעכבים, עדכונים שנעשים בדיעבד.
<אורלי עדס:>
עד כמה הם מתעכבים?
<היו"ר אורי מקלב:>
לגבי נפטרים אני שואל.

<אודליה אדרי:>
לגבי נפטרים, גם שם יש זמן עדכון. העדכון הוא לא מיידי, אנחנו כפופים להודעת פטירה שכפופה לשתי חתימות של רופאים. משמעות הדבר שזה נע בין 3 ימים ל-15 יום. זה אף פעם לא מלא. אנחנו מבינים את הצורך, אנחנו מבינים - - -

<היו"ר אורי מקלב:>
לא, בסדר, אבל זה לא מפריע לי 5. רק שנייה, אני רוצה שתכווני למה שאנחנו אומרים. סליחה, רבותי, גם אם נניח זה 13 יום לוקח לנפטרים, אבל עדיין 5 ימים יש לכם – מה שרשום זה בטוח. זאת אומרת, לא יהיה מצב שיכולה להיות טעות.
<אודליה אדרי:>
יש מקרים של טעויות. אנחנו מסכימים עם דברי היושב-ראש, באמת מידע בדבר פטירה אינו מידע פרטי. זאת אומרת, זה לא שכשאנחנו מעבירים את המידע אנחנו רואים בזה איזושהי פגיעה בפרטיות, כי העובדה שבן-אדם נפטר לא פוגעת בפרטיותו. אבל ייתכנו טעויות, בשנים האחרונות זה ממש בודדים, אחד בשנה, של טעות בהקלדה או טעות בהודעת הפטירה, שמספר הזהות לא היה מדויק, אבל זה באמת מקרים בודדים.
<ענת ברקו (הליכוד):>
ואז מה? הם מכריזים על מישהו שהוא נפטר כשהוא חי?
<היו"ר אורי מקלב:>
לא, והוא חי.

<אודליה אדרי:>
כן, והוא חי. ברגע שזה נודע אנחנו עושים איזושהי פעולת בדיקה, ומחיים את הרשומה שלו.
<דין ליבנה:>
אבל זה יחסית נדיר, לא?
<אודליה אדרי:>
ממש נדיר, ממש נדיר.

<היו"ר אורי מקלב:>
אוקיי, משרד המשפטים, בבקשה. ואחרי זה אורלי, אבל קודם כול משרד המשפטים.

<אורלי עדס:>
אדוני היושב-ראש.
<היו"ר אורי מקלב:>
רק שנייה, אני נותן למשרד המשפטים ואחרי זה אורלי. אם יש לכם. אם אין לכם, אז בסדר.
<עמי ברקוביץ:>
הבנו שככל שמדובר בכניסות ויציאות, מידע שהוא ממילא שהוא פחות מעודכן מספר שבועות אחורה. מכיוון שכך, האמינות ובעצם האפשרות לוודא את הדברים היא פחותה. ומשכך, ובהתחשב בחששות שהעלה יושב-ראש הוועדה, התיקון הזה נראה לנו כתיקון שהנזק שלו עולה על התועלת, והוא ממילא לא - - -
<היו"ר אורי מקלב:>
אורלי, ואחרי זה מי שעוד רוצה להתייחס.

<אורלי עדס:>
אצטרף, לאור הדברים שנאמרו כאן, ביססנו את ההצעה שלנו על האמינות, זה היה המקור להצעה. אילולא ההצהרות החד-משמעיות שהמרשם הזה מאוד מאוד אמין, לא היינו מגישים אותה. לאור מה שנאמר כאן נמשוך את זה.
<היו"ר אורי מקלב:>
הבנו. אורלי, אנחנו מציעים כחברי הוועדה, לגבי סעיף מספר 39 - - -

<עמי ברקוביץ:>
יש גם הסכמה עם שר הפנים.

<אורלי עדס:>
נמשוך את ההצעה הזו.
<היו"ר אורי מקלב:>
לא, אבל נפטרים את רוצה להשאיר?
<אורלי עדס:>
לגבי הנפטרים – כן.

<היו"ר אורי מקלב:>
אנחנו מציעים ככה: נפטרים להשאיר, את ההצעה הזו היא גם מושכת אותה, וגם אנחנו לא נקבל אותה, גם אם את לא מושכת אותה. לאור הדברים אי-אפשר לקבל אותה.

<אורלי עדס:>
נשאיר רק את הנפטרים.
<היו"ר אורי מקלב:>
חברים, אתם כולם אתי ביחד? יואל, רוברט? בהצעה שהם הציעו הם הציעו גם שכל מי ששמונה שנים לא היה בארץ יקבל כוכבית - - - יתקבל יום לפני הבחירות, ויצטרכו לבדוק אותו יותר, כשאנחנו עוד לא יודעים בדיוק מה לבדוק אותו יותר. גם משרד הפנים מתנגד לכך, בגלל שהרשימה היא לא אמינה.
<יואל חסון (המחנה הציוני):>
איפה לבדוק אותו? ברגע ההצבעה?
<היו"ר אורי מקלב:>
כן, ברגע ההצבעה לראות אם משהו קרה. יכול להיות שהוא הגיע יום לפני זה, אבל אז יבדקו אותו יותר. זאת אומרת, נסמן אנשים שלא עברו על החוק. זה נשמע מאוד מאוד – גם משרד המשפטים לא רואה את זה, גם משרד הפנים.
<רוברט אילטוב (ישראל ביתנו):>
מה החשש שהם עברו על החוק?
<היו"ר אורי מקלב:>
הוא לא עבר על החוק, אבל אולי הוא מתחזה.
<רוברט אילטוב (ישראל ביתנו):>
אז למה לסמן אותו?
<היו"ר אורי מקלב:>
מפני שאולי הוא מתחזה. אם הוא שמונה שנים לא היה בארץ, זה כבר חשש.

<אוסאמה סעדי (הרשימה המשותפת):>
הוא עדיין בחו"ל, והצביע בחו"ל.

<היו"ר אורי מקלב:>
אולי הוא בחו"ל, ומישהו מצביע בעדו. מתברר שגם הממדים הם לא – הדוח היה על 3,000.

מי בעד? מי נגד הסעיף?

הצבעה

בעד סעיף 4 – רוב
נגד – מיעוט
סעיף 4, בכפוף לתיקונים, אושר.

<היו"ר אורי מקלב:>
אין מתנגדים. אנחנו עוברים לסעיף 71.

<ענת ברקו (הליכוד):>
רק רציתי לשאול, אדוני היושב-ראש.

<היו"ר אורי מקלב:>
בבקשה.

<ענת ברקו (הליכוד):>
רציתי לשאול שני דברים: קודם כול, משרד הפנים, אין לכם עדכון און-ליין?
<אודליה אדרי:>
למה?

<ענת ברקו (הליכוד):>
על כל הדברים: של כניסות, יציאות.

<אודליה אדרי:>
יש אפשרות לקבל את המידע און-ליין, ברגע שהוא מעודכן.
<ענת ברקו (הליכוד):>
לא, מה זה ברגע שהוא מעודכן.

<יואל חסון (המחנה הציוני):>
איזה און-ליין? איזה און-ליין?
<ענת ברקו (הליכוד):>
אני שואלת: באותה שנייה שמישהו יוצא מהארץ, האם זה לא מעודכן כבר?

<אודליה אדרי:>
יש שתי מערכות. יש מערכת ניהול ביקורת גבולות, שקוראים לה מערכת "רותם", שהיא מתעדכנת ב-real-time, והמידע הזה מועבר פעם ביום לקובץ "אביב", שהוא קובץ שמכיל את כל המידע על תושבים, וממנו מקבלים גופי הממשלה השונים את המידע. אלה שתי מערכות שונות.
<ענת ברקו (הליכוד):>
זאת אומרת, שהפער הזה יוצר את ההבדלים.

<אודליה אדרי:>
את הפער, נכון. זה מעבר לעובדה, שאם בן-אדם נכנס עם דרכון שהוא לא הדרכון הישראלי שלו, אז הקישור לא תמיד ייעשה.
<ענת ברקו (הליכוד):>
הבנתי. עכשיו, יש לי עוד שאלה, לגבי הדרכונים הביומטריים. האם יש לזה איזושהי השלכה, איזושהי משמעות גם לגבי הבחירות?
<אורלי עדס:>
כרגע לא. כרגע לא. כל עוד אין בחירות ממוחשבות.
<ענת ברקו (הליכוד):>
כלום. ואם יהיו תעודות זהות ביומטריות - - -

<אסף פרידמן:>
כשיצביעו מהבית, אז תהיה לזה משמעות.

<ענת ברקו (הליכוד):>
יגיעו לזה גם.

<היו"ר אורי מקלב:>
אז יבטלו את היום החופשי.

<אסף פרידמן:>
באפליקציה.
<אודליה אדרי:>
לא, הן תעודות שקשה יותר לזייף אותן מבחינת - - -

<אורלי עדס:>
זה לא יהיה, גם לא בדור של הנינים של הנינים של הנינים שלך פה בארץ.
<אודליה אדרי:>
לכן הבחירות יותר מהימנות. אם בן-אדם מתחזה יהיה לו יותר קשה.

<היו"ר אורי מקלב:>
אוקיי, בוא נדון במציאות העכשווית, לא בביומטרי.

<רוברט אילטוב (ישראל ביתנו):>
יהפכו את זה ליום חג, לכן לא יבטלו.
<היו"ר אורי מקלב:>
תיקון מספר 71. ניצן, בבקשה.

<ניצן רוזנברג:>
מתקנים את סעיף 71 לחוק הבחירות, שעוסק ברשימת בוחרים. אני מקריאה את הנוסח.
	תיקון סעיף 71 – רשימת בוחרים
	     5.
	בסעיף 71(ב) לחוק העיקרי, במקום הסיפה החל במילים "יושב ראש ועדת הקלפי" יבוא "מזכיר ועדת הקלפי".


התיקון הזה בסעיף 71 – היום הסעיף קובע שהוועדה המרכזית מוסרת את הרשימה של הבוחרים שרשאים להצביע באותה הקלפי לידי יושב-ראש ועדת הקלפי. עכשיו, באה ועדת החבירות ואמרה: במועד הזה הרבה פעמים אנחנו אפילו לא יודעים מי זה יושב-ראש ועדת הקלפי.
<היו"ר אורי מקלב:>
הם צודקים.

<ניצן רוזנברג:>
ולכן אנחנו מעדיפים שיהיה כתוב בחוק שמעבירים את הרשימה למזכיר. גם המזכיר הוא בעצם - - - שלהם.
<אורלי עדס:>
אפילו הסיעות לא יודעות.
<אוסאמה סעדי (הרשימה המשותפת):>
כן, זה ברור.

<היו"ר אורי מקלב:>
אוקיי, סעיף שכולם בעד. 

<יואל חסון (המחנה הציוני):>
לא, תצביע.

<היו"ר אורי מקלב:>
מי בעד?
הצבעה

בעד סעיף 5 – רוב
נגד – מיעוט
סעיף 5 אושר.
<רוברט אילטוב (ישראל ביתנו):>
גם אם הסיעות יודעות, לא בטוח שהיושב-ראש מגיע.
<אורלי עדס:>
עוד בעיה.

<היו"ר אורי מקלב:>
עשיתי הצבעה. מציע מנהל הוועדה, אסף, שעל סעיף 39 נקיים את ההצבעה ממש. הצענו רק נפטרים ולא - - -
<אסף פרידמן:>
אם אתה רוצה. אם אתה רוצה על כל סעיף.

<היו"ר אורי מקלב:>
כן, אפשר על כל סעיף. מי בעד 39?

<אוסאמה סעדי (הרשימה המשותפת):>
הצבענו, לא?

<אסף פרידמן:>
רק הנפטרים.
<אוסאמה סעדי (הרשימה המשותפת):>
רק הנפטרים.

<היו"ר אורי מקלב:>
מי מתנגד? אין מתנגדים ואין נמנעים. 
הצבעה

בעד סעיף 4 – רוב
נגד – מיעוט
סעיף 4, בכפוף לתיקונים, אושר.

<היו"ר אורי מקלב:>
וסעיף 71 גם הצבענו, כבר הייתה הצבעה. בבקשה, ניצן.
<ניצן רוזנברג:>
שלושת הסעיפים הבאים – סעיף 73, 90 ו-116ד – עוסקים באותו נושא, בעניין נוכחות בקלפי. אקריא את הסעיפים ואסביר מיד. 
	תיקון סעיף 73 – נוכחות בקלפי
	   6.
	בסעיף 73 לחוק העיקרי, אחרי "והועדה האזורית," יבוא "עובדי הוועדה המרכזית והוועדה האזורית,".


ובעצם אותו תיקון, לא אקריא אותו, אבל זה אותו תיקון בסעיף 90(ד) ובסעיף 116ד לחוק.
<היו"ר אורי מקלב:>
ומה המשמעות של התיקון?

<ניצן רוזנברג:>
בעצם מבקשים לתקן מי רשאי להיות נוכח בקלפי בעת ההצבעה. היום מותר לחברי ועדת הקלפי, לחברי הוועדה המרכזית, לחברי הוועדה האזורית ולמזכיר הקלפי להיות נוכחים בקלפי בעת ההצבעה. כמובן שלא הכוונה מאחורי הפרגוד, אלא במקום הקלפי. ורוצים לאפשר גם לעובדים של הוועדה המרכזית.
<אוסאמה סעדי (הרשימה המשותפת):>
עובדים?

<ניצן רוזנברג:>
עובדי הוועדה המרכזית ועובדי הוועדות האזוריות.

<רוברט אילטוב (ישראל ביתנו):>
לא, אבל גם משקיפים יכולים להיות.
<אורלי עדס:>
זה כבר קיים בחוק.

<היו"ר אורי מקלב:>
כן, כל חברי הקלפי זה בסדר. 

<ניצן רוזנברג:>
נכון.

<היו"ר אורי מקלב:>
כל חברי הוועדה המרכזית.

<אוסאמה סעדי (הרשימה המשותפת):>
אבל העובדים?

<אורלי עדס:>
האבסורד הוא שהיום, נניח סתם דוגמה, אני ביום הבחירות יוצאת לסיור בקלפיות עם העובד, למעשה לפי החוק אני לא יכולה להיות נוכחת בחדר הקלפי. זה לא חוקי.
<ניצן רוזנברג:>
המשקיפים רשומים באופן - - -

<היו"ר אורי מקלב:>
לאיזה צורך?

<אורלי עדס:>
וכך גם רכז גוש או מנהל אזור בוועדה האזורית, שבא לראות שהכול בסדר, הכול תקין, בא לפקח, מביא ציוד, מחליף ציוד. למעשה לפי החוק הוא לא יכול להיות נוכח.
<ענת ברקו (הליכוד):>
אבל זה פרוץ מדי.
<אורלי עדס:>
לא. זה עובדים של ועדת הבחירות.

<אוסאמה סעדי (הרשימה המשותפת):>
לא, אבל אני מבקש שיהיה אישור של יושב-ראש ועדת הבחירות המרכזית. יכול להיות שרכז, מנכ"לית – שיבוא. אבל כל עובד יבוא ויגיד: אני רוצה לבדוק.
<היו"ר אורי מקלב:>
נכון. צריך עם תעודה מסוימת.

<אורלי עדס:>
לא, לא, הם באים עם תעודה.
<אוסאמה סעדי (הרשימה המשותפת):>
כמה עובדים יש בוועדת הבחירות?

<אורלי עדס:>
לא כולם יוצאים ביום הבחירות.
<ענת ברקו (הליכוד):>
למה צריך כל כך רחב? זה רחב מדי.

<אוסאמה סעדי (הרשימה המשותפת):>
מי שיאשר לו, מצדי, היושב-ראש, המנכ"לית, שיגידו: אלה מותר, אבל לא יהיה פרוץ.
<היו"ר אורי מקלב:>
אורלי, עובדת אצלך בוועדת הבחירות המרכזית יצאה להצביע. היא עכשיו עם התעודה שהיא עובדת ועדת הבחירות המרכזית מסתובבת בכמה קלפיות. אני לא חושב שצריך לאפשר לה את זה אם היא לא בתפקיד. זה צריך להיות משהו בתפקיד.
<דין ליבנה:>
זה רק אנשים בתפקיד, ברור.
<היו"ר אורי מקלב:>
אבל צריך הסמכה לתפקיד.

<אורלי עדס:>
כמו שחברי ועדת הבחירות המרכזית זה במסגרת תפקידם, חברי הוועדה האזורית זה במסגרת תפקידם.
<היו"ר אורי מקלב:>
החברים מעלים דבר אחד, עם תעודה מיוחדת.
<אוסאמה סעדי (הרשימה המשותפת):>
החברים, לא עובדים. החברים – זה התפקיד שלו. התפקיד שלו הוא לפקח על הבחירות, אבל לא כל עובד.

<היו"ר אורי מקלב:>
זה צריך להיות תעודה מיוחדת. התעודה של עובד ועדת הבחירות לא מספקת. צריכה להיות תעודה מיוחדת והסמכה מיוחדת להיכנס.
<אוסאמה סעדי (הרשימה המשותפת):>
משקיף זה משקיף.

<אורלי עדס:>
אז אתם רוצים שזה יהיה בהסמכה של יושב-ראש הוועדה האזורית או המרכזית?
<היו"ר אורי מקלב:>
לא יודע. שלך.

<ניצן רוזנברג:>
רגע, יש כמה דרגות שאפשר לקבוע. דרגה אחת זה לכתוב כאן משהו כמו שזה במסגרת תפקידם או משהו כזה. דרגה אחרת זה ממש לדרוש שתהיה להם איזושהי תעודה מיוחדת, שהם ינפיקו כדי שהם יוכלו בכלל לבקש להיכנס למקום הקלפי.
<היו"ר אורי מקלב:>
הבנתי.

<ניצן רוזנברג:>
צריך להחליט - - -
<אוסאמה סעדי (הרשימה המשותפת):>
אני חושב שמן הראוי שיושב-ראש ועדת הבחירות המרכזית הוא יקבע את - - -
<אורלי עדס:>
או האזורית - - - 
<היו"ר אורי מקלב:>
רומן, בבקשה. רומן, רגע, על יד השולחן. אנחנו מכבדים אותך, אתה מנהל סיעה.

<רומן גרביץ:>
במקרים שיהיו חסרים פתקים וכל זה, יש אנשים שמביאים את הדברים האלה.

<אורלי עדס:>
ודאי. כן, רכז גוש למשל מגיע, ומביא את הפתקים שחסרים.

<רומן גרביץ:>
הוא יכול להיכנס?

<אורלי עדס:>
היום הוא נכנס בפועל. לפי החוק הוא לא יכול להיכנס.

<אוסאמה סעדי (הרשימה המשותפת):>
אבל אם הוא נכנס ונותן את זה למזכיר או ליושב-ראש – אסור?

<רומן גרביץ:>
אסור לו להיכנס.
<אורלי עדס:>
אסור לו. למעשה אסור לו להיות נוכח.

<היו"ר אורי מקלב:>
אבל, אורלי, מנהל גוש, יש לו תעודה.

<רומן גרביץ:>
לא, לא, יש מקרים בבחירות שנגיד חסרים פתקים בקלפי. ואז יש את ההזמנה הדחופה ומביאים את הפתקים האלה. הבן-אדם שמביא את הפתקים האלה, יש לו אישור להיכנס - - -
<היו"ר אורי מקלב:>
אני מציע - - - יש לו תפקיד.

<אורלי עדס:>
כרגע החוק אומר, שבשעות ההצבעה לא יימצא אדם במקום הקלפי, זולת חברי ועדת הקלפי או ממלא מקומו של חבר הוועדה שנעדר, משקיפים, מזכיר ועדת הקלפי, חברי הוועדה המרכזית והוועדה האזורית, בוחרים שהותרו להיכנס לשם, שר הפנים או בא כוחו, ושוטרים הדרושים לדעת ועדת הבחירות לשמירת הסדר.
<רומן גרביץ:>
אז בעצם הם לא יכולים להיכנס?
<אורלי עדס:>
אז נכון שלא קורים הרבה מקרים, אבל יש מזכירי ועדות קלפי או חברי ועדות קלפי, שמדקדקים מאוד, ומתחילים לעשות קצת בעיות.
<היו"ר אורי מקלב:>
זאת השאלה. הבנו, השאלה למי אנחנו נותנים. האם, כמו שאוסאמה מציע, צריכה להיות תעודה ממש? או שצריך לכתוב שהוא במסגרת תפקיד או במסגרת מילוי תפקיד. 

<יואל חסון (המחנה הציוני):>
כמה עובדים יש בוועדה?
<היו"ר אורי מקלב:>
כמה אלפים.

<אורלי עדס:>
בכל הארץ יש קרוב ל-1,000 בכל הוועדות.

<ענת ברקו (הליכוד):>
זה פרוץ מדי.
<אורלי עדס:>
אבל לא מדברים על כולם, כי כל אחד - - -
<אוסאמה סעדי (הרשימה המשותפת):>
אז תקבעו רשימה. אורלי, תקבעו רשימה.

<יואל חסון (המחנה הציוני):>
אז תקבעו רשימה, רשימה זה בסדר.

<ענת ברקו (הליכוד):>
תגדירו את זה.
<אורלי עדס:>
אנחנו יכולים לקבוע רשימה של בעלי תפקידים כללי: רכזי גושים, רכזי אזורים, מנהלי ועדות.
<היו"ר אורי מקלב:>
אבל איך יידע היושב-ראש של הקלפי את הרשימה?

<אוסאמה סעדי (הרשימה המשותפת):>
ייתנו.

<היו"ר אורי מקלב:>
תעודה?

<אוסאמה סעדי (הרשימה המשותפת):>
לא, ייתנו עם תעודה.

<אורלי עדס:>
אבל לא שמית - -

<ענת ברקו (הליכוד):>
לא שמית, הגדרות תפקידים תעשו.

<אורלי עדס:>
- - אלא בהגדרה של תואר תפקיד: רכז גוש, מנהל ועדה, דברים כאלה.
<ענת ברקו (הליכוד):>
בדיוק.

<היו"ר אורי מקלב:>
ואיך הוא יידע שהוא מנהל גוש? איך היושב-ראש – היושב-ראש דקדקן.

<אורלי עדס:>
הוא בא עם תעודת העובד. יש לכל עובד שלנו תעודה.

<היו"ר אורי מקלב:>
אבל כתוב מה התפקיד שלו?
<אורלי עדס:>
כן.

<אוסאמה סעדי (הרשימה המשותפת):>
זה עם תעודה.
<היו"ר אורי מקלב:>
אוקיי, בסדר. אז אם יש תעודה, אז נגמר הסיפור.

<רומן גרביץ:>
כי אתם עכשיו נכנסים גם לעידן המחשבים, מחשבים וכל הדברים האלה, בטח יהיו בעיות.

<היו"ר אורי מקלב:>
אה, אבל היושב-ראש, לא יודע אם יש לו מחשב און-ליין.

<ענת ברקו (הליכוד):>
בתעודה כתוב גם את התפקיד?

<היו"ר אורי מקלב:>
כן. אז גמרנו, יש רשימה, לפי רשימה שתקבעו.

<ענת ברקו (הליכוד):>
אז תגדירו את התפקידים. אי-אפשר לעשות את זה כל כך פרוץ.
<אוסאמה סעדי (הרשימה המשותפת):>
תפקידים עם תעודה.

<ניצן רוזנברג:>
שיושב-ראש הוועדה יקבע תפקידים שמותר להם להיכנס?
<היו"ר אורי מקלב:>
שמותר להם להיכנס.

<ניצן רוזנברג:>
אז אנחנו מסמיכים אותו. יושב-ראש הוועדה המרכזית יקבע בכללים איזה תפקידים מותר לאנשים האלה להיכנס.
<היו"ר אורי מקלב:>
וברגע שמזדהים מותר להיכנס. עשינו את זה מהר, אנחנו רוצים לאשר.

<רוברט אילטוב (ישראל ביתנו):>
כניסה בתפקיד. זה לא שהוא מסתובב בקלפיות.
<אוסאמה סעדי (הרשימה המשותפת):>
כניסה בתפקיד.

<רומן גרביץ:>
כן, ברור. מה, לא היה לך מקרה שחסרים פתקים וכל מיני דברים?
<היו"ר אורי מקלב:>
אנחנו מבקשים לאשר את סעיף 73, סעיף 90 וסעיף 116ד רבתי. מי בעד? מי נגד? מי נמנע?
<אוסאמה סעדי (הרשימה המשותפת):>
בתיקונים - - -

<היו"ר אורי מקלב:>
התיקונים כפי שהוקראו על-ידי היועצת המשפטית.
הצבעה

בעד אישור סעיפים 6, 7, 8 – רוב
נגד – מיעוט
סעיפים 6, 7, 8, בכפוף לתיקונים, אושרו.

<היו"ר אורי מקלב:>
תודה. בסדר. אושר.
<ניצן רוזנברג:>
בתיקון שביקשתם פה, שזה יהיה הגדרה של בעלי תפקידים.
<היו"ר אורי מקלב:>
כן.

<יואל חסון (המחנה הציוני):>
מה עוד? מה עכשיו?

<היו"ר אורי מקלב:>
אני עובר לסעיף 9.

<ניצן רוזנברג:>
כן, אנחנו בפרק ב', עוברים לפרק שני, כותרת חדשה בהצעת החוק. הפרק הזה עוסק בהצבעת חברי הוועדה המרכזית ועובדי ועדות הבחירות. נדון עכשיו בסעיפים 9 ו-10 במשולב, כי הם עוסקים באותו נושא. אקריא בקצרה.
<רוברט אילטוב (ישראל ביתנו):>
איזה עמוד אנחנו?

<ניצן רוזנברג:>
אנחנו בעמוד 6-5.

	תיקון כותרת
פרק י'4
	   9.
	בכותרת פרק י'4 לחוק העיקרי, במקום "וחברי ועדת קלפי" יבוא "חברי ועדת קלפי, חברי הוועדה המרכזית ועובדי ועדות הבחירות". 

	הוספת
סעיף 116יט1
	   10.
	אחרי סעיף 116יט לחוק העיקרי יבוא:

	
	
	"הצבעת חברי הוועדה המרכזית ועובדי ועדות הבחירות
	   116יט1.
	(א)
חבר הוועדה המרכזית ועובד של הוועדה המרכזית או של ועדה אזורית רשאים להצביע בקלפי שבאזור הבחירות שבו הם משמשים בתפקידם ביום הבחירות, בדרך שבה מצביע בקלפי מזכיר ועדת הקלפי לפי סעיף 116יח, ובלבד שיושב ראש הוועדה המרכזית, או עובד הוועדה שהוא הסמיך לכך, נוכח כי קיימות נסיבות הקשורות למילוי תפקידו של החבר או העובד ביום הבחירות שבשלהן נבצר ממנו להצביע בקלפי באזור מגוריו, והוא הציג תעודה שהנפיקה לו הוועדה המרכזית ובה צוין כי הוא רשאי להצביע כאמור בסעיף זה. 

	
	
	
	
	
	
	(ב)
יושב ראש הוועדה המרכזית רשאי לקבוע מקומות קלפי מיוחדים במקום מושבה של הוועדה המרכזית או של ועדה אזורית לשם הצבעה לפי סעיף זה.

	
	
	
	
	
	
	(ג)
יושב ראש הוועדה המרכזית יקבע הוראות בדבר סדרי הפעלתן ועבודתן של קלפיות כאמור בסעיף קטן (ב), ובכלל זה שעות ההצבעה בקלפיות בכלל או בקלפי מסוימת, הרכב ועדות הקלפי ואופן ההצבעה, בכפוף להוראות סעיף 116יח.

	
	
	
	
	
	
	(ד)
בסעיף זה, "עובד" – לרבות מי שעובד בוועדה, מבצע בעבורה תפקיד או מעניק לה שירות ביום הבחירות בלבד."


<ענת ברקו (הליכוד):>
רגע, הקטע של קביעת שעות זה לא משהו שהוא אחיד?
<ניצן רוזנברג:>
מה זה קביעת שעות?

<היו"ר אורי מקלב:>
ענת, אני רוצה שהיא תסיים, ואחרי זה אתן לכל אחד רשות דיבור. זה סעיף לא פשוט.
<ניצן רוזנברג:>
כן, זה סעיף שנשמח לקיים עליו דיון. 

<היו"ר אורי מקלב:>
אז בואי תסבירי אותו.

<ניצן רוזנברג:>
רק אציין שהפרק הזה, שני הסעיפים האלה, נדונו בוועדה בישיבה שהייתה ביולי, ב-25 ביולי. והיה דיון על הנושא הזה, ובעיקרון החליטו להכניס את הנוסח כמו שאתם רואים אותו עכשיו, ולקיים דיון נוסף בעניין הזה.
<היו"ר אורי מקלב:>
אל תאתגרי את החברים. כשיושבים ישיבה חדשה ואומרים שכבר אושר, הם אומרים: טוב, אנחנו נראה. אנחנו יושבים פה סתם?
<ניצן רוזנברג:>
כן, רק נעשה פה דיון קטן על מה שחשוב ונמשיך הלאה.
מה שמציעים כאן זה לקבוע הסדר הצבעה מיוחד לעובדים של ועדת הבחירות ולחברי ועדת הבחירות המרכזית.
<היו"ר אורי מקלב:>
לנותני שירות. הפירוש הוא גם מי שמספק את האוכל, מחשבים או – זה מה שכתוב כאן? או מעניק השירות. אני לא יודע, אתה כתבת.

<ניצן רוזנברג:>
נכון, כל מי שנחשב עובד או מעניק שירות.

<אורלי עדס:>
צריך לציין פה, זה מיועד למאבטחים של המשטרה, כי נוצר מצב שהמשטרה, בגלל שאין לה מספיק כוח אדם ליום הבחירות, היא שוכרת אלפי מאבטחים, שנמנע מהם להצביע.
<היו"ר אורי מקלב:>
אורלי, זאת הפרשנות שלך במציאות. אבל אנחנו צריכים לדעת מה אנחנו מאשרים. נותני שירות זה גם מי שנותן לך שירות מחשב בתוך הוועדה, חברה חיצונית.
<אורלי עדס:>
אבל יושב-ראש הוועדה צריך לאשר את זה.
<דין ליבנה:>
- - - ביום הבחירות.

<היו"ר אורי מקלב:>
קודם כול, כשמסבירים מי, צריך לדעת שזה חל על חברי ועדת הבחירות המרכזית, על חברי ועדת הבחירות האזורית, עובדי ועדת הבחירות של כל הבחירות האזוריות והכללית.
<אורלי עדס:>
ונותני שירותים, בהתאם להחלטה של יושב-ראש הוועדה.
<היו"ר אורי מקלב:>
נותני שירותים אני לא יודע מה זה נקרא. גם נניח חברה שנותנת לך כאן שירותי חוץ, חברת מחשוב שאת לוקחת, והיא מביאה 100 עובדים ליום הבחירות, גם להם את מבקשת לתת את זה, באישור יושב-ראש.

<אורלי עדס:>
אם יושב-ראש הוועדה יאשר לי לחשוב - - -

<דין ליבנה:>
ואם נבצר ממנו, בגלל צרכי הבחירות, להצביע. כלומר, המדינה אומרת לו: אני צריכה אותך בשביל לקיים את הבחירות, אני צריכה שלא תוכל להצביע בקלפי שלך, אז אני מאפשרת לך להצביע בקלפי מיוחדת לצורך כך. זה לא כל אדם.

<היו"ר אורי מקלב:>
מאה אחוז. אבל גם אם אנחנו מחייבים לספק לחם, "אנג'ל" חייבת לספק לחם גם ביום הבחירות, מכיוון שזה צורך חיוני, או בחברת חשמל צריך מישהו, והוא לא יכול להיות בגלל שהוא חייב להיות, הוא איש טכני, שהוא לא יכול לעזוב כל 24 שעות את כל – אז הוא גם לצורך יום הבחירות.
<יואל חסון (המחנה הציוני):>
אבל לא הבנתי למה בקלפי מיוחדת, למה לא פשוט - - -
<היו"ר אורי מקלב:>
אתה צודק, שאלה מצוינת.

<אורלי עדס:>
לא בהכרח בקלפי מיוחדת. בהתאם לצורך.
<ניצן רוזנברג:>
בוא נסיים שנייה.

<היו"ר אורי מקלב:>
את ההסבר שלה. ואחרי זה תרחיבי בעניין הזה, ואחרי זה יתייחסו לזה.
<ניצן רוזנברג:>
אני רק רוצה להגיד: לא מדובר כאן על חברי הוועדות האזוריות. מדובר על העובדים של הוועדה המרכזית והעובדים של הוועדות האזוריות, ועל חברי הוועדה המרכזית. זה האוכלוסייה שאנחנו מתייחסים אליה.
<ענת ברקו (הליכוד):>
בכמה אנשים מדובר?
<אוסאמה סעדי (הרשימה המשותפת):>
מה זה חברי ועדות קלפי?

<ניצן רוזנברג:>
חברי ועדת קלפי כבר היום - - -

<אורלי עדס:>
הם מצביעים היום במעטפה כפולה.

<אוסאמה סעדי (הרשימה המשותפת):>
נו, אז מה? אז למה צריך לשנות?
<ניצן רוזנברג:>
לא, את זה אנחנו לא משנים.

<אלעזר שטרן (הלשכה המשפטית):>
לא משנים, מוסיפים אליהם.

<אורלי עדס:>
בנוסף.

<ענת ברקו (הליכוד):>
בכמה אנשים מדובר?

<אוסאמה סעדי (הרשימה המשותפת):>
לא, כתוב: "וחברי ועדת קלפי" יבוא – חברי ועדת קלפי נשאר?
<ניצן רוזנברג:>
איפה אתה רואה?

<אוסאמה סעדי (הרשימה המשותפת):>
לא, לא, בתיקון, בסעיף 9: במקום "וחברי ועדת קלפי" יבוא "חברי ועדת קלפי - - -
<אלעזר שטרן (הלשכה המשפטית):>
פשוט מוסיפים אליהם עוד - - -
<אוסאמה סעדי (הרשימה המשותפת):>
אה, אז רק מוסיפים את חברי הוועדה המרכזית ועובדי ועדות בחירות. מכל הוועדות?
<ניצן רוזנברג:>
עובדי כל הוועדות והוועדה המרכזית.

<ענת ברקו (הליכוד):>
כמה אנשים?
<אורלי עדס:>
אנחנו מדברים על כמה אלפים כפוטנציאל. לא בהכרח כולם יבואו להצביע. למשל, אני כלולה בתוך ה-5,000 הללו, אבל לא אלך ואצביע בכל קלפי, כי אני גרה די קרוב, ואלך להצביע בקלפי שלי.
<היו"ר אורי מקלב:>
אבל אם היית גרה רחוק, אז כן היית מצביעה?
<אורלי עדס:>
נכון. אז זה מיועד בדיוק – לכן אני אומרת שהפוטנציאל - - -

<אוסאמה סעדי (הרשימה המשותפת):>
אבל זה הרבה קלפיות. זה הרבה קלפיות, כי אתה מדבר על ועדות קלפי.

<היו"ר אורי מקלב:>
רגע, אוסאמה. אורלי, תסבירי את הפרקטיקה.

<אוסאמה סעדי (הרשימה המשותפת):>
ועדת בחירות. אז ועדות בחירות אזוריות, כל ועדת בחירות אזורית תגיד: אני רוצה קלפי לידי. למה שהם לא יצביעו – אם זה בעפולה, עמק יזרעאל, אז המיקום שלה זה בעפולה. אז במקום שאשים להם ועדת קלפי מיוחדת איפה שהמשרדים של ועדת הבחירות האזורית - - 

<אורלי עדס:>
זה רק אם היושב-ראש ראה.

<אוסאמה סעדי (הרשימה המשותפת):>
- - יש 100 מ' בית-ספר, שילך, יצביע שם במעטפה כפולה וזהו.
<אורלי עדס:>
בעצם מה שאומר התיקון זה קודם כול שכל אחד מחברי הוועדה וחברי ועדת הבחירות המרכזית יוכלו להצביע במעטפה כפולה היום. כמו שהיום מצביעים חברי ועדת קלפי והמזכירים.

<היו"ר אורי מקלב:>
איפה?

<אורלי עדס:>
וזה אומר שבכל קלפי, לא בקלפי מיוחדת. אבל אם יושב-ראש הוועדה מצא צורך להקים קלפי מיוחדת, תהיה לו את הסמכות. וכולנו מסכימים שיושב-ראש הוועדה, שהוא שופט בית-משפט עליון, לא יקים - - -
<אוסאמה סעדי (הרשימה המשותפת):>
לא, אני לא רוצה - - -

<היו"ר אורי מקלב:>
עזבי יושב-ראש. קודם כול, מה תפקידה? מה מביא אותו? כשאנחנו רוצים לתת סמכות ליושב-ראש - - - לפחות למה. 
<יואל חסון (המחנה הציוני):>
אני רוצה להסביר.

<היו"ר אורי מקלב:>
אתן לך. למה הוא צריך להקים קלפי?

<אורלי עדס:>
למשל, יש לנו עובדי בוועדה המרכזית - - 
<היו"ר אורי מקלב:>
ניקח את הכנסת.

<אורלי עדס:>
- - יש עובדים שגרים בתל-אביב, בגבעת-שמואל, בבית-שמש, בחדרה, שמגיעים ביום הבחירות, הם אמורים להתייצב פה ב-06:00 בבוקר, והם לא יוצאים מכאן שלושה ימים. הם לא מצביעים. יש לי מנהל ועדה באזור כנרת, שהוא שש פעמים מנהל ועדה. הוא גר - - -
<היו"ר אורי מקלב:>
זה הבנו. עכשיו השאלה על קלפי מיוחדת.

<אוסאמה סעדי (הרשימה המשותפת):>
הוא לא יכול להצביע, חצי שעה לצאת ולחזור?

<אורלי עדס:>
לא. אני הולכת להצביע בדקה ל-10:00, אבל אני גרה קרוב. מי שגר רחוק לא יכול, כי יש לו כמה שעות - - -

<היו"ר אורי מקלב:>
הבנו. אורלי, תעני על מה ששואל חבר הכנסת אוסאמה סעדי.

<אורלי עדס:>
לכן מיועדת - - -
<היו"ר אורי מקלב:>
הוא שואל: האם הקלפי בנחלאות, שנמצאת חמש דקות מהכנסת, אי-אפשר לקבוע שלשם ילכו? למה צריך להקים קלפי מיוחדת? זאת השאלה.
<אורלי עדס:>
לא מקימים קלפי מיוחדת.

<היו"ר אורי מקלב:>
אבל את נותנת סמכות.

<אורלי עדס:>
זה מה שהסברתי.

<היו"ר אורי מקלב:>
כן מקימים.
<אוסאמה סעדי (הרשימה המשותפת):>
כן מקימים. סעיף (ב), (ג)- - -
<יואל חסון (המחנה הציוני):>
מאפשרים, לא בהכרח.
<היו"ר אורי מקלב:>
אבל אפשר.

<יואל חסון (המחנה הציוני):>
לא, למה לא לאפשר את זה?

<אורלי עדס:>
קודם כול, אתה יכול להצביע בכל מקום. זאת אומרת, שעובדי הוועדה שיהיו פה, יכולים להצביע פה ברחביה - - -
<היו"ר אורי מקלב:>
אורלי, השאלה שנשאלת פה: האם אנחנו רוצים לתת סמכות ליושב-ראש להקים קלפי בתוך הכנסת?
<אורלי עדס:>
אני חושבת שהיושב-ראש קיבל סמכויות הרבה יותר רחבות והרבה יותר משמעותיות - - -
<היו"ר אורי מקלב:>
אבל, אורלי, אני לא יוצא ממך. 

<יואל חסון (המחנה הציוני):>
אני יכול להתייחס?

<היו"ר אורי מקלב:>
כן, שנייה, יואל, אני רוצה רק להבין. אם תשכנעי אותי שזה חשוב – בסדר. אבל השאלה מה אנחנו מתבקשים לאשר: כן מתבקשים לאשר לאפשר ליושב-ראש להקים קלפי בתוך אזור - - - 

<אורלי עדס:>
גם את האפשרות הזאת.
<היו"ר אורי מקלב:>
וכל זאת למה? שאת אומרת שאפילו ללכת חמש דקות אי-אפשר.

<אורלי עדס:>
כי הריכוזים משתנים בכל ועדה.
<היו"ר אורי מקלב:>
אבל למה?

<אורלי עדס:>
בוועדה שרק שני עובדים צריכים לצאת, זה לא משמעותי.
<היו"ר אורי מקלב:>
בוועדה שיש 200 עובדים.

<אורלי עדס:>
אבל בוועדה שיש 50 עובדים, ו-35 מהם צריכים לצאת במהלך היום, אז יכול להיות שיושב-ראש הוועדה ימצא שיש הצדקה, שבמקום שהעובדים הללו ייעדרו, 35 עובדים, במהלך היום.
<היו"ר אורי מקלב:>
אורלי, סליחה שאני אומר, זה לא הולך ככה. זה לא שיושב-ראש הוועדה צריך למצוא הצדקה. את מבקשת עכשיו אישור שלנו. את צריכה לנמק מדוע את צריכה.
<אורלי עדס:>
זה הנימוק שלי, בין היתר.
<היו"ר אורי מקלב:>
אז אני רוצה להבין למה? בגלל שאת חושבת שאפילו הם לא יכולים לצאת למרחק נניח כאן או בוועדת בחירות אזורית אחרת?
<אורלי עדס:>
לפעמים יש בעלי תפקידים שכן, גם עשר דקות ורבע שעה היעדרות מהעמדה שלהם זה משמעותי, בהחלט.
<היו"ר אורי מקלב:>
אז אני רוצה לשמוע שזה מה שאת מציגה כאן.

<אורלי עדס:>
כן, זה משמעותי לפעמים. בבקשה, חבר הכנסת יואל חסון.
<אורלי עדס:>
אני לא יכולה להגיד שכל אחד. אבל לפעמים - - -
<יואל חסון (המחנה הציוני):>
אני לא יודע למה דווקא העניין הזה תפס פה והעיר את כולם. חברים, יושב-ראש ועדת הבחירות, אמרה את זה מנכ"לית הוועדה, יש לו סמכויות הרבה יותר ניכרות, הרבה יותר משמעותיות, שמסוגלות לפסול, מסוגלות לעשות דברים מאוד מאוד משמעותיים. אז אני חושב שבסך הכול לתת לו את האופציה הזאת זה דבר שהוא נכון, והוועדה והיושב-ראש יודעים לקבל החלטה אם הדבר הזה נדרש. אני באמת מסכים, וראיתי את זה מניסיוני הרבה שנים פה בהקשר הזה, באמת אנשים שלא מצליחים להצביע. לא מצליחים להצביע. וזה תיקון שלדעתי בא מאוחר מדי.
אז אני מציע כן ללכת על התיקון הזה, לבחון אותו במערכת בחירות אחת. כמובן תמיד אחרי מערכת בחירות אחת יש פוסט-מורטם ובודקים ורואים וחושבים. ואחרי זה אם נראה שזה לא עבד כמו שרצינו, או שזו הייתה סמכות שלא היה בה שימוש גם ככה, או שכן דווקא היה שימוש בה גובר, אז נקבל החלטה. אבל לדעתי זה הגיוני וסביר לחלוטין. 
<היו"ר אורי מקלב:>
יש עוד מישהו שרוצה להתייחס בנושא?
<אוסאמה סעדי (הרשימה המשותפת):>
כן. אמרתי בעבר, ואני רוצה לאפשר לכולם להצביע, מי שרוצה. ולכן אני בעד סעיף קטן (א), שאומר שאני לא רוצה שאותו עובד בוועדת הבחירות המרכזית שעובד פה בכנסת והוא מהצפון, להגיד לו: תלך לצפון, תצביע ותחזור לכנסת. זה באמת מגוחך וזה לא הגיוני.
אבל אם יושב-ראש ועדת הבחירות המרכזית חושב שנבצר ממנו, ואני פה נותן את הסמכות ליושב-ראש ועדת הבחירות המרכזית, שהעובד הזה ילך ויצביע בכל קלפי שהוא ירצה. החשש שלי זה שיותר מדי נעשה קלפיות מיותרות, ואז צריך גם נציגים שם וגם מזכיר וגם משקיפים וגם חברים בוועדות הקלפי האלה.
<אורלי עדס:>
אני יכולה לתת דוגמה למקרה, למה אני רואה כבר עכשיו שהיושב-ראש יצטרך את הסמכות הזו. המרכז הלוגיסטי של ועדת הבחירות, מועסקים בו עשרות רבות של עובדים, ביום הבחירות זה למעלה מ-100 איש.
<היו"ר אורי מקלב:>
איפה הוא נמצא?

<אורלי עדס:>
הוא נמצא באזור התעשייה שוהם בחבל מודיעין. אין שום קלפי סמוכה, זה אזור תעשייה, זה מנותק.
<אוסאמה סעדי (הרשימה המשותפת):>
כמה עובדים יש שם?

<אורלי עדס:>
יש שם למעלה מ-100 ביום הבחירות – 150 אולי – שנמצאים שם ולא יכולים לעזוב את המקום. למשל.
<היו"ר אורי מקלב:>
איך זה יעבוד? זה יעבוד לפי רשימה של יושב-ראש ארצית? מה יהיה?
<יואל חסון (המחנה הציוני):>
יקימו קלפי שם. מה הבעיה?

<היו"ר אורי מקלב:>
אבל איך זה יעבוד?

<אורלי עדס:>
כמו קלפי מיוחדת בבית - - -

<היו"ר אורי מקלב:>
לא, אני מדבר קודם כול על הרשימה עצמה. היושב-ראש ינפיק רשימה של עובדים נצרכים מרותקים, שלהם יתאפשר? ואז הוא בא לקלפי, הוא אומר: אני לא נכה – מה הוא צריך להגיד? איך זה יעבוד בפרקטיקה? איך אותו עובד נצרך, שעובד פה, עובד בוועדה אזורית, והוא ילך להצביע בקלפי – לא הקימו קלפי מיוחדת – איך הוא יעשה את זה?
<דין ליבנה:>
מה שיקרה זה שלפני יום הבחירות יעבירו המנהלים של העובדים האלה, כל מנהל אזורי או מנהל אגף בוועדה המרכזית, יתבקש להעביר לוועדה המרכזית רשימה של העובדים, עם נימוק מה הם יעשו ביום הבחירות, מה הם אמורים לעשות, ולמה ייבצר מהם להגיע לקלפי שבה הם רשומים. הרשימה ה זאת תיבדק פה, ויונפקו להם תעודות להצבעה.
<היו"ר אורי מקלב:>
היושב-ראש - - -

<אורלי עדס:>
כן, היושב-ראש או המנכ"לית או העובד הבכיר שיוסמך לעניין זה.
<היו"ר אורי מקלב:>
ינפיקו להם תעודה שמה?

<אורלי עדס:>
שתאפשר להם להצביע עם זה.
<היו"ר אורי מקלב:>
והיושבי-ראש בארץ יקבלו הנחיה, שמי שמגיע עם תעודה כזאת יכול להצביע?
<דין ליבנה:>
נכון.

<היו"ר אורי מקלב:>
רוברט, בבקשה.

<רוברט אילטוב (ישראל ביתנו):>
אני חושב שיושב-ראש ועדת הבחירות המרכזית, שהוא גם שופט עליון, הוא מספיק בקיא ומבין מה צריך לעשות, וצריך לתת לו את הסמכות.
<אוסאמה סעדי (הרשימה המשותפת):>
אתה תמיד אומר את זה על שופטי העליון?
<רוברט אילטוב (ישראל ביתנו):>
דרך אגב, גם כשאני מתווכח איתם - - -

<היו"ר אורי מקלב:>
רק כשהוא יושב כיושב-ראש ועדה בפועל. גם כשהוא לא פסל - - -

<רוברט אילטוב (ישראל ביתנו):>
דרך אגב, יש פרוטוקולים של הוועדה לבחירת שופטים שמתפרסמים, ותראה שגם שם אני מתווכח איתם עניינית. אני חושב שצריך לתת לו את היכולת לתת לכל העובדים לבחור ביום הבחירות, ולא ליצור מצב שדווקא ועדת הבחירות מונעת מהעובדים לבחור. הוא בטח יתייחס לזה ברצינות ולא יפתח קלפיות שלא לצורך. אני חושב שאנחנו צריכים לתת לו את הסמכות וזהו. את הנהלים ואת איך הם עושים את זה, הם בטח יידעו לעשות.
<היו"ר אורי מקלב:>
תודה רבה. ניצן, בבקשה.

<ניצן רוזנברג:>
מעבר לדיון שהתקיים פה עכשיו לגבי עובדי ועדת הבחירות והעובדים של הוועדות האזוריות, ההצעה כוללת גם בקשה להכניס לתיקון הזה את חברי ועדת הבחירות המרכזית. עכשיו, כשאתם קובעים הסדר מיוחד להצבעה, אתם צריכים לשאול את עצמכם, האם יש צורך בנקיטת ההסדר המיוחד הזה? מה זאת אומרת? ההסבר שקיבלנו הוא נכון לגבי עובדי ועדת הבחירות, ההסדר הפונקציונלי. מדוע העובדה הזה או מדוע ישנם עובדים של ועדת הבחירות, שאם לא נקבע להם הסדר מיוחד כזה, הם לא יוכלו להצביע.
<קריאה:>
יצביעו פרוקסי.

<ניצן רוזנברג:>
השאלה האם קיימת מניעה כזו גם לחברי ועדת הבחירות המרכזית?
<היו"ר אורי מקלב:>
אז אולי נשמע את הנימוקים.

<ניצן רוזנברג:>
אבל אני חייבת להעיר שתי הערות, בבקשה, עוד שנייה אחת, לגבי העניין הזה. כי כאשר אתם מחוקקים חקיקה כזו, שהיא נוגעת לעניינים שקשורים לחברי הכנסת, צריך - - -
<אורלי עדס:>
לא בהכרח חברי כנסת.
<היו"ר אורי מקלב:>
הרוב הם לא חברי כנסת.

<ניצן רוזנברג:>
הרוב הם לא חברי כנסת, אבל זה קשור לזכויות - - -

<היו"ר אורי מקלב:>
זה מינויים פוליטיים.

<אוסאמה סעדי (הרשימה המשותפת):>
זה לא זכויות יתר, ניצן, כי בכל זאת זה להצביע.
<ניצן רוזנברג:>
נכון, אבל בסופו של דבר זו איזושהי זכות יתר שנותנים פה, שאין לכל אזרח. וזה כן גורמים שהם קשורים לחברי הכנסת.
והשיקול הנוסף שאתם צריכים לקחת בחשבון זה זה שלאורך הרבה פעמים, וגם היועץ המשפטי של ועדת הבחירות יכול להגיד, יש רצון להימנע מלהרחיב את ההסדר של הצבעה במעטפות כפולות. אלה שני שיקולים שלדעתי צריך לקחת בחשבון.
<יואל חסון (המחנה הציוני):>
אתה יודעת מה? אני חייב להגיד לך משהו. מי את, אגב?
<ניצן רוזנברג:>
אני מהצוות של הייעוץ המשפטי לוועדה.

<היו"ר אורי מקלב:>
היא לא עוזרת שלי. ניצן היא יועצת משפטית בכירה.

<אוסאמה סעדי (הרשימה המשותפת):>
כנראה הרבה זמן לא היית - - -

<יואל חסון (המחנה הציוני):>
פשוט לפני שאני עולה להתקפה אני רוצה לדעת את מי אני מתקיף, כי אחרת זו התקפה לשווא.

<היו"ר אורי מקלב:>
תוריד. לא התקפה.

<ענת ברקו (הליכוד):>
תוריד את הווליום באמת.

<יואל חסון (המחנה הציוני):>
אנסה בעיקר את - - - ההתקפה להפנות לחברת הכנסת ברקו, כי זה תמיד נחמד.
<ענת ברקו (הליכוד):>
כי תמיד אתה רגיל לזה, אה?

<יואל חסון (המחנה הציוני):>
אבל אגיד לך כמה דברים. תראי, מאוד לא מוצא חן בעיני נימת הדברים, מכיוון שיש כאן כאילו איזה מראית עין – אגב, זה תמיד בא מהכיוון הזה של היועץ המשפטי, שכל מה שקשור לחברי כנסת, נציגי ציבור, אז זה כבר צריך בדיקות מקיפות. למה? כי הם חשודים מראש, כי זה הטבות מראש, כי כאילו מישהו כאן ביקש איזה הטבה.
אז כמי שהוא חבר בוועדת הבחירות המרכזית בעבר – לדעתי אני לא חבר היום, הייתי כמה פעמים, הייתי גם סגן יושב-ראש הוועדה.
<עמי ברקוביץ:>
טוענים שאתה חבר.

<יואל חסון (המחנה הציוני):>
אה, אני חבר היום? אני חבר מלידה.
אז אני אומר, באמת, אין כאן עניין של הטבה ואין כאן שום דבר. אני יודע שאני ביום הבחירות הייתי צריך למצוא את עצמי עומד בחמישה ל-07:00 בבוקר בקלפי כדי להצביע כמה שיותר מהר, כדי לגמור עם זה. פעם אחת, אגב, עשיתי טעות, באחת ממערכות הבחירות, ואמרתי: טוב, אעשה את זה בלילה. ועל הסף, כמעט לא הספקתי להצביע. על הסף. ולכן אני חושב: אין כאן, לא צריך לעשות מזה כזה עניין, לא מדובר כאן באיזושהי הטבה.
<אורלי עדס:>
אבל למה מיהרת? כי היית להתייצב כאן בכנסת, כי היית סגן יושב-ראש - - - להיות פה כל היום.
<יואל חסון (המחנה הציוני):>
בוודאי. עכשיו, אתה נכנס לתוך session של הצבעות כפולות, ואתה נכנס לכל ה-session הזה. אתה לא יושב בבית, מחכה למדגם.
<היו"ר אורי מקלב:>
היועצת המשפטית ביקשה לדעת מדוע התפקיד של חבר ועדת בחירות שאינו מרותק למקום אלא הוא חופשי, והאם הם אנשים מחוץ - - -
<עמי ברקוביץ:>
האם בתפקידו כאיש פוליטי?
<היו"ר אורי מקלב:>
זה מינוי פוליטי, זה לא דווקא איש פוליטי.

<עמי ברקוביץ:>
לא, בסדר. אבל השאלה אם הוא עושה את זה כחבר ועדת הבחירות או כפוליטיקאי - - -
<אורלי עדס:>
יכול להיות שהוא משלב גם את שניהם.

<היו"ר אורי מקלב:>
לא, אבל יש לו תפקידים בתוך הקלפי כנציג המפלגה, כדי לפתור בעיה או לייצג את הדיונים.
<עמי ברקוביץ:>
לא, זה בסדר. השאלה אם הוא עושה את זה רק - - - במסגרת תפקידו ולא - - -

<היו"ר אורי מקלב:>
עמי, האם מתכנסים ביום הבחירות? האם קורה שמתכנסים?

<אורלי עדס:>
כל מליאת הוועדה לא. מי שמתכנס זה הנשיאות. והנשיאות מחויבת להיות כאן ביום הבחירות, ויש לנו קושי אדיר עם זה, כי הנשיאות יחד עם השופט צריכה לקבל בכל רגע נתון החלטות חשובות.
<היו"ר אורי מקלב:>
בוודאי.

<אורלי עדס:>
ונוצר מצב שיש לנו איזשהו סוג של דיאלוג עם הסגנים, מנסים לעשות להם איזשהם תורנויות, כי הם צריכים להצביע, כל אחד גר במקום אחר, ובמסגרת תפקידו רוצה להיות גם במקומות אחרים. וזה קצת מקשה על התפקוד של היושב-ראש והסגנים בקבלת החלטות ביום הבחירות.
אתן לכם דוגמה סתם. הבאתי אתי לאור הדיון הקודם דוגמאות לסיורים.
<ניצן רוזנברג:>
אורלי, השאלה אם במסגרת תפקידו זה במסגרת תפקידו של ועדת הבחירות - - 

<אורלי עדס:>
כן, כן. הבאתי דוגמה. אנחנו מארגנים את הסיורים הללו - - -

<ניצן רוזנברג:>
- - או במסגרת עבודתו הפוליטית כמו פוליטיקאי אחר, חבר כנסת אחר.
<יואל חסון (המחנה הציוני):>
אבל זה לא בהכרח חבר כנסת.
<אוסאמה סעדי (הרשימה המשותפת):>
ניצן, אתן לך דוגמה, שאני גר בבית-צפאפא.

<היו"ר אורי מקלב:>
קרוב.

<אוסאמה סעדי (הרשימה המשותפת):>
והייתי צריך לבוא ולהיות ראשון, כדי אחרי זה להסתובב בכל הארץ, וללכת לצפון ולחזור וכל זה.
<אורלי עדס:>
ודיווחת לנו במהלך היום על אירועים, על תקלות, על בעיות?
<אוסאמה סעדי (הרשימה המשותפת):>
למה אני צריך בשביל להצביע נגיד בכפר שלי, בעראבה, במעטפה כפולה – למה זה אסור? אני לא מבין. 
<אורלי עדס:>
אני רוצה בבקשה, רק בשביל לסבר את האוזן.

<אוסאמה סעדי (הרשימה המשותפת):>
אם אני מקבל אישור מראש מיושב-ראש ועדת הבחירות המרכזית, נכון?
<היו"ר אורי מקלב:>
גם.

<אוסאמה סעדי (הרשימה המשותפת):>
לא, זה הסעיף.
<היו"ר אורי מקלב:>
הם גם צריכים לקבל.

<ענת ברקו (הליכוד):>
צריך לקבל אישור מראש. אז יש לכם רישום ומעקב אחר האנשים שיצביעו - - -
<אורלי עדס:>
תראו, אתם מדברים סך הכול על 30 אנשים, אבל 30 אנשים שזה נדרש במסגרת תפקידם. לשם הדוגמה הבאתי לו"ז, אנחנו מארגנים את הסיורים האלה לחברי הוועדה לפי הבקשות שלהם, כל אחד אומר מה הוא רוצה ואיך. הבאתי דוגמה בכתב ידו של חבר ועדה ותיק, מה הוא ביקש, את הסיור שהוא עשה ביום הבחירות האחרונות – שני חברי ועדה, סליחה, אנחנו מצוותים אותם בשניים – בית חולים מאיר, כפר-סבא; בסיס חיל האוויר בפלמחים, כי כל אחד זה סוג אחר של הצבעה ורוצים לפקח ולראות איך מתנהלת ההצבעה; מחנה מקלף בשלישות הראשית ברמת-גן.

<היו"ר אורי מקלב:>
איפה? אה, מרדכי מקלף.

<אורלי עדס:>
זה דומה לחבר הכנסת מקלב.

ועדה אזורית פתח-תקווה; בית חולים גולדה השרון. כל אחד זה סוג הצבעה מיוחד, שהם רצו לראות איך זה מתנהל, ודיווחו לנו, וקיבלנו דוח במהלך היום על אירועים. 

בהמשך היום, הם לא סיימו בכך, הם הלכו והיו חברי ועדת קבלה בתום יום הבחירות בוועדה האזורית. לאחר מכן הם מחויבים להגיע לכנסת ולהיות חברי ועדות קבלה במשמרות בוועדה המרכזית. זו דוגמה ללו"ז של חבר ועדת בחירות. אתם רוצים עוד? עוד זוג חברי ועדה.
<היו"ר אורי מקלב:>
בסדר, לא משנה. אורלי, התפקידים האלה, גם חבר כנסת שהוא לא חבר ועדת הבחירות המרכזית או כל מיני אנשים, הם עושים את זה.
<אורלי עדס:>
אבל פה זה במסגרת תפקידו, לא כפוליטיקאי שהולך - - -
<היו"ר אורי מקלב:>
מה זאת אומרת במסגרת תפקידו? אתם מכריחים אותם לעשות את זה?
<אורלי עדס:>
אנחנו מבקשים מהם לערוך את הסיורים האלה, כן.
<היו"ר אורי מקלב:>
זה לו"ז שאתם ארגנתם, אתם הוצאתם?

<אורלי עדס:>
אנחנו מצוותים אותם לצוותים, שולחים להם מכתב, אומרים: תגידו לנו מה אתם רוצים, לאן אתם רוצים.
<היו"ר אורי מקלב:>
אני רוצה לסכם את זה. אני רואה שרוב חברי הוועדה תומכים בעניין הזה, או כולם תומכים בעניין הזה.

<רוברט אילטוב (ישראל ביתנו):>
אני רוצה להעיר: אני לא חבר ועדה, הצבעתי בטעות.
<היו"ר אורי מקלב:>
לא, אבל אתה מחליף מישהו?

<אלעזר שטרן (הלשכה המשפטית):>
לא, אין לישראל ביתנו נציג.
<היו"ר אורי מקלב:>
בסדר. אבל היה גם רוב בלעדיך. בסדר, נרשם בפרוטוקול.
<רוברט אילטוב (ישראל ביתנו):>
אני תומך.
<היו"ר אורי מקלב:>
מה שאני רוצה לסכם: אין ספק שהצורך לתת לכל אזרח, כאלה שלא יכולים להצביע, את האפשרות להצביע. זה הצורך שאנחנו צריכים, זה חלק מהבסיס של יום הבחירות. לכן גם הוא יום חופשי מעבודה בגלל הדבר הזה.
עכשיו, להגיד שכולם יכולים לממש את זכותם זה גם לא נכון. יש הרבה עובדים, הרבה אזרחים במדינת ישראל, שלא יכולים לממש את זכותם ביום הבחירות. מדוע? מספיק שהוא עובד בחברת מחשוב, שנותנת שירותים למפלגה מסוימת, לצורך הבחירות, שהם לא נותנים לו לעזוב את המקום. הוא תורן, הוא צריך להיות כל הזמן. אפשרות אחת. יכול להיות מפעלים שעובדים, חיוניים כאלה ואחרים, חברת חשמל ועוד, שיכול להיות שהעובד מרותק ולא נותנים לו לעזוב את המקום.
עכשיו, כולל עובדי ועדת הבחירות המרכזית והאזורית. אז למה אנחנו לא עושים דין אחד לכולם? אני יכו להגיד: זה צודק, מה שאתם מבקשים, זה נכון, אבל הם לא היחידים. יש עוד כאלה שלא יכולים. נפתח את זה לכל מי שצורך אפילו קיום הבחירות, הוא נותן שירותים לבחירות, שהוא לא יכול, לתת לו את האפשרות להצביע. אתם מדברים כאן לא על עובדי ועדת הבחירות, אלא אפילו מעניקי השירותים. שירות זה יכול להיות מישהו שמספק את האוכל. זה גם יכול להיות שתביאו אותו, ואנחנו מאפשרים לכם לתת לו את האפשרות להצביע.
אבל אני לא מתכחש לכך, וחוץ ממה שאני רואה שהיא דעת החברים, בסופו של דבר יש מושג של לא תחסום, אני לא יודע אפילו איך להגדיר את זה. יש אנשים שהם אמונים על יום הבחירות, זה הרבה יותר בולט כשהם לא יכולים. אני לא יכול לתת מענה לכולם, נכון? יכול להיות שאני יכול לחשוב בפעם הבאה, להגדיר עובדים מרכזיים במשק, בנימוקים כאלה ואחרים, שיבואו בתלונות – יכול להיות שזה יביא את זה, יכול להיות שצריך לדון בזה. 

אבל אי-אפשר להתעלם מזה שעובדי ועדת – סיפרו לתנא שהבת שלו נפלה לבור. שאל: איך זה יכול להיות דבר כזה? בור שכריתי אותו לעולי רגלים, שיהיה להם מים לשתות, לא יכול להיות שבתי, דבר שאני עושה לטובת הציבור, מישהי תיכשל ותיפול בתוך הבור שעשיתי למען הציבור. 
עובדי ועדת הבחירות, שהם עושים הכול במסירות ועובדים, הם מרותקים למקום, כדי לאפשר את המהלך התקין של הבחירות, הם לא יוכלו להצביע, זה בהגדרה של לא תחסום שור בדישו, שאני אומר: מי שחורש, נותנים לו לאכול ולא חוסמים אותו. יש עוד הרבה שוורים שהם רעבים וצריכים אוכל, אבל אני אומר: מי שעכשיו הוא זה שעכשיו חורש, אני לא יכול להגיד לו: אתה קרוב לעניין הזה, אתה לא תוכל להצביע. אני רואה את זה בהגדרה הזאת. לכן זאת לא פריבילגיה שאני עושה אותם מורמים. 

<יואל חסון (המחנה הציוני):>
גם לא לחברי ועדת הבחירות. יש לי בקשה, שלחברי ועדת הבחירות המרכזית, המעטפה הכפולה שהם יצביעו בה תהיה מעטפה מוזהבת, כי אם הולכים כבר על הטבות, שתהיה פה הטבה עד הסוף.
<אורלי עדס:>
ואז גם נכניס לכם את - - -

<היו"ר אורי מקלב:>
עד הסוף.

<יואל חסון (המחנה הציוני):>
אה, יש פה רעיון, גם להכין לנו את הפתק מראש.
<היו"ר אורי מקלב:>
ושיירה של סוסים שתרכב לפניכם, ברגע - - -

<יואל חסון (המחנה הציוני):>
בבקשה. אם הולכים פה על הטבות משמעותיות, שיהיו משמעותיות.
<היו"ר אורי מקלב:>
עכשיו, ככה, לגבי השאלה השנייה שנשאלה פה, על-ידי חבר הכנסת אוסאמה סעדי, למה אנחנו צריכים לתת לכם גם את האפשרות להקים קלפי. אז הבאת דוגמה אחת. הדוגמה יכולה להיות נכונה גם לירושלים, גם לוועדת הבחירות המרכזית. מדוע? אני רואה בעיני רוחי עוד 100 בוחרים, 200 בוחרים, שיצטרפו עכשיו לקלפי הכי קרובה, פה לכנסת, זה יכול לעשות שינויים בהסדרי ההצבעה באותה קלפי. אני יכול לגרום נזק או טרדה או הפרעה לתושבי משכנות - - - 
לכן אני מעמיד את זה להצבעה. מי שבעד, ירים את הצבעה. אנחנו בהצבעה של תיקון כותרת פרק י'4, הוספת 116יט1. ניצן, כן?

<ניצן רוזנברג:>
כן, כן.

<היו"ר אורי מקלב:>
מי בעד? מי נגד?

<אלעזר שטרן (יש עתיד):>
רק רגע, אולי אצביע.

<יואל חסון (המחנה הציוני):>
רגע, יש הצבעה פה ולא מספרים?
<אלעזר שטרן (יש עתיד):>
על מה זה? מה ההצעה?

<יואל חסון (המחנה הציוני):>
לא, אחרת, בעיה שלך.

<אלעזר שטרן (יש עתיד):>
אני יודע, אז תגיד לי רק על מה.

<יואל חסון (המחנה הציוני):>
לא רוצה.

<היו"ר אורי מקלב:>
קיימתי הצבעה על הסעיפים האלה.

<יואל חסון (המחנה הציוני):>
אבל לא הצבעתי, רגע.

<היו"ר אורי מקלב:>
איך אתה יכול להצביע, אם אתה מוזג לך כוס שתייה?

<אלעזר שטרן (יש עתיד):>
הוא גם לא יודע על מה.
<היו"ר אורי מקלב:>
הוא יודע.

מי בעד? מי נגד? מי נמנע?

<אלעזר שטרן (יש עתיד):>
אני. ביקשתי להסביר קצת.

הצבעה

בעד סעיפים 9 ו-10 – רוב
נגד – מיעוט
נמנעים – 1

סעיפים 9 ו-10 אושרו.

<היו"ר אורי מקלב:>
עמי, ביקשת להוסיף משהו?
<עמי ברקוביץ:>
אני פשוט רוצה להתנצל. נקראנו, יש לנו דיון מקביל בוועדת הפנים.

<אלעזר שטרן (יש עתיד):>
הייתי שמה עכשיו.

<עמי ברקוביץ:>
זהו, אנחנו בדיון שמתחיל עכשיו.

<היו"ר אורי מקלב:>
אם אתם בוועדת הפנים, ברגע שנצטרך אתכם, נדע לקרוא לכם.
<עמי ברקוביץ:>
בעיקרון, אין לנו התנגדות ברמה המקצועית להמשך הסעיפים. מה שרק רציתי לבקש, כבר שהחל דיון בעקבות הדיון הקודם בוועדת שרים בסוף יולי, וועדת השרים החליטה לדחות את המשך הדיון, והמשמעות היא פורמלית התנגדות, אני מבקש, לאחר שההצעה הזאת תאושר, שתינתן לנו אפשרות להביא את זה לוועדת השרים כדי שאפשר יהיה פשוט להמשיך - - -
<היו"ר אורי מקלב:>
אני לא מכיר טוב את הפרוצדורה: אם צריך צריך, אם לא צריך - - -
<עמי ברקוביץ:>
ועדת השרים התחילה לדון בהצעות האלה. היא דחתה את המשך הדיון.

<היו"ר אורי מקלב:>
אז איך אני דן בהצעת חוק שוועדת שרים עוד לא אישרה?
<עמי ברקוביץ:>
כיוון שפה עוד אין נוסח.

<היו"ר אורי מקלב:>
אה, אוקיי, מטעם הוועדה.

<עמי ברקוביץ:>
כן, כן, לקראת - - -

<היו"ר אורי מקלב:>
חשבתי שזו הצעת חוק של - - - 
<עמי ברקוביץ:>
כן, כן. תודה רבה.

<היו"ר אורי מקלב:>
אוקיי, סעיף 78.
<ניצן רוזנברג:>
סעיף 68.
<היו"ר אורי מקלב:>
אה, סליחה.

<ניצן רוזנברג:>
בסדר? חוק הבחירות. אני מקריאה. הסעיף הזה עוסק באיזון בין רשימות בוחרים.
	תיקון סעיף 68 – 
	   11.
	בסעיף 68 לחוק העיקרי, אחרי סעיף קטן (ג) יבוא:

	איזון בין רשימות בוחרים
	
	"(ג1)
	(1)
נוכחו יושב ראש הוועדה המרכזית וסגניו כי במתחם אחד – מתחם אחד זה יכול להיות נגיד בית-ספר אחד – יוצבו כמה מקומות קלפי ומספר הבוחרים הרשומים ברשימת הבוחרים הקשורה לאזור קלפי אחד שונה באופן מהותי ממספר הבוחרים ברשימת בוחרים הקשורה לאזור קלפי אחר באותו מתחם – מה שאומר שיכול להיות מצב שבאותו בית-ספר, באותו רחוב, יהיו שתי קלפיות, שבאחת מהן יש 600 בוחרים ובשנייה 200 בוחרים או 100 – רשאים הם, לא יאוחר מיום לפני כניסת פנקס הבוחרים לתוקף לפי סעיף 26, להורות על עריכת איזון בין רשימות הבוחרים הצמודות לאזורי הקלפי שבאותו מתחם, ובלבד שהפער במספר הבוחרים בין רשימות כאמור עולה על 100;


זאת אומרת, אם יש לך 500 -450 אי-אפשר לעשות את האיזון, אלא רק אם יש איזשהו הבדל מהותי בין הרשימות.
<ענת ברקו (הליכוד):>
זה פתח לתקלות, האיזון הזה?
<היו"ר אורי מקלב:>
שאלה מצוינת.

<ניצן רוזנברג:>
לא ראינו עם זה בעיה, אבל תיכף נשאל אותם. אסיים רק להקריא, שיהיה לנו את הנוסח בשביל ההצבעה.

	
	
	
	לעניין זה "מתחם" – כהגדרתו בסעיף 68א(ג2).

	
	
	
	(2)
החליטו יושב ראש הוועדה המרכזית וסגניו כאמור בפסקה (1), יעביר יושב ראש הוועדה המרכזית או עובד הוועדה שהוא הסמיך לכך בוחרים מרשימת בוחרים שבאזור קלפי אחד לרשימת בוחרים שבאזור קלפי אחר באותו מתחם, בהתאם למספרם הסידורי ברשימת הבוחרים, ורשאי הוא לקבוע כי עקב העברה זו יבוטלו מקומות קלפי, ובלבד שמספר הבוחרים הרשום לאחר האיזון בכל רשימת בוחרים כאמור לא יעלה על 700."


<יואל חסון (המחנה הציוני):>
וזה תוך כדי יום ההצבעה?
<היו"ר אורי מקלב:>
לא, יום לפני כניסת פנקס הבוחרים לתוקף.

<דין ליבנה:>
ביום ה-52 שלפני יום הבחירות.
<יואל חסון (המחנה הציוני):>
חשבתי שזה ממש ביום - - -

<היו"ר אורי מקלב:>
השאלה המרכזית במה שניצן אמרה כאן עכשיו: האם בהודעה לבוחר הוא יקבל כבר את מספר הקלפי - - -
<יואל חסון (המחנה הציוני):>
המדויק.

<היו"ר אורי מקלב:>
זה הדבר המהותי, קודם כול.

<דין ליבנה:>
האיזון יבוצע ביום ה-52 שלפני יום הבחירות או לפניו.
<ענת ברקו (הליכוד):>
מה זה אומר מבחינת הבוחר?
<אורלי עדס:>
שלא ייווצר מצב, שהבוחר יקבל את ההודעה לבוחר, שבה הוא מצביע בקלפי 15, ואז רק לאחר מכן נעשה את ההעברה. כל ההעברה תיעשה קודם. זה לא יפגע בבוחר.
<היו"ר אורי מקלב:>
אז התשובה היא: כן. התשובה היא שבהודעה לבוחר הוא יקבל כבר - - -

<ענת ברקו (הליכוד):>
מעודכן.

<דין ליבנה:>
ההודעה לבוחר נשלחת שלושה שבועות פשוט לפני הבחירות. יש חודש וחצי באמצע.
<היו"ר אורי מקלב:>
השאלה היא כמה זה מקסימום בקלפי אחד? 900?
<דין ליבנה:>
800 ו-900.
<ניצן רוזנברג:>
זה 800, ויושב-ראש הוועדה המרכזית יכול להעלות את זה עד 900.
<היו"ר אורי מקלב:>
למה כתבתם פה לא יעלה על 700 בסעיף (2)? מה ההבדל? נניח סתם, אם יש שתי קלפיות, אחת 850 ואחת 650, ואתם רוצים לאזן את זה, שזה יהיה 720, ולהוריד קצת מהשנייה. אם יכול להיות עד 900, אז למה אתם מגבילים את עצמכם ל-700?
<דין ליבנה:>
אנחנו מגבילים את עצמנו פה ל-700 רק במקרה שבו נמצא שעקב האיזון הזה אנחנו יכולים לבטל קלפיות, כלומר לחסוך כסף, כי התרוקנו לנו קלפיות לגמרי. אבל אז מראש אנחנו אומרים לעצמנו: לא נעשה את זה שהקלפיות יהיו מלאות מדי והתור יהיה גדול. לא נעניש בוחר בגלל שבטעות הוא היה כתוב בקלפי קטנה, ופתאום הוא עכשיו צריך לחכות 900 אנשים בתור. נעשה מספר שהוא יותר נמוך.
<היו"ר אורי מקלב:>
מי קובע 900 או 700? מי קובע בכלל את המספרים, שבכל קלפי כמה? אתם מקבלים כבר רשימות מוכנות?
<דין ליבנה:>
נכון.
<אורלי עדס:>
לפי החוק.
<היו"ר אורי מקלב:>
הלשכה לסטטיסטיקה? מי מביא לכם את זה?

<דין ליבנה:>
המספר המקסימלי קבוע בחוק, כתוב שאזור קלפי לא יכלול יותר - - -
<היו"ר אורי מקלב:>
כן, אבל מי נותן את הרשימות, את המספרים? מי מעביר את המספרים? איך נקבעים המספרים?

<דין ליבנה:>
המספרים עצמם זה לפי כתובות האנשים שכתובים במרשם האוכלוסין.

<אסף פרידמן:>
לא, איך נקבע שזה 900 ולא 1,000,000?
<דין ליבנה:>
רגע, אני מסביר.

<היו"ר אורי מקלב:>
דין תמיד, אתה שואל שאלה, הוא מתחיל מהתחלה והוא עונה לך מסודר, לא סתם - - - מהתחלה.
<דין ליבנה:>
אזור קלפי הוא שטח גאוגרפי רצוף של רחובות. אנשים שגרים ברחוב מסוים, ממספר זה עד מספר זה, משויכים לקלפי פלונית. אם יש לך פתאום מגדל באמצע הרחוב, אז פתאום הקלפי הזאת תהיה גדולה, כשקלפי אחרת, שהיא אזור סטטיסטי לידה, יהיו פחות בוחרים.
עכשיו, מי שקובע את האזורים הסטטיסטיים זה הלשכה המרכזית לסטטיסטיקה על סמך נתונים של משרד הפנים באישור ועדת הבחירות. זה הליך מורכב שנעשה כל הזמן, לפי אזורים סטטיסטיים, שמשתמשים בהם לכל מיני צרכים. לא רק לצורך של הבחירות, אלא בכלל לצורך קבלת מידע סטטיסטי על רשויות המדינה.
<היו"ר אורי מקלב:>
ומי מעורר כשיש בעיה? הרי בשלב שאתם רוצים לאשר את זה אתם כבר יכולים לעורר בעיות, אבל לפעמים קורה שאתם לא שמים לב. הרי בשלב שבאים אליכם לאשר את זה, אם יש שינויים ויש פערים, אתם גם יכולים אז להעיר ולשנות את הקלפי, נכון?
<דין ליבנה:>
אפשר בזמן יותר מוקדם. צריך לזכור שזה לוחות זמנים מאוד מאוד קצרים. אנחנו מקבלים את הרשימה, יום לאחר מכן לפי חוק חייבים לאשר אותה. אין זמן לעשות סקירה כוללת של הכול. דבר נוסף, ייתכן - - -

<היו"ר אורי מקלב:>
שאכלוס של אזור מסוים זה גם גורם.
<דין ליבנה:>
נכון, שהחלוקה היא נכונה גאוגרפית, אבל שוב, בגלל שפתאום יש לך בניין אחד גבוה באזור מסוים, זה יוצר אי איזון בתוך - - -
<היו"ר אורי מקלב:>
הוא אוכלס בתקופה האחרונה, ואז בבת אחת יש לך כמה עשרות או מאות – אם זה כמה בניינים אז זה כמה מאות – של דיירים. בסדר, אתה רוצה לדון עכשיו לגבי - - -
<ניצן רוזנברג:>
על המשאל עם? אין בעיה, מה שלך יותר נוח.
<אורלי עדס:>
רגע, יש שלושה סעיפים.

<היו"ר אורי מקלב:>
נמשיך הלאה, נעשה את זה אחר כך.

<ניצן רוזנברג:>
הלאה? אוקיי, אז אפשר להצביע.

<היו"ר אורי מקלב:>
אז אני מצביע על סעיף 68. מי בעד? מי נגד? מי נמנע?

הצבעה

בעד סעיף 11 – רוב
נגד – מיעוט
סעיף 11 אושר.

<היו"ר אורי מקלב:>
עבר. סעיף 78.
<ניצן רוזנברג:>
סעיף 78 עוסק בקולות פסולים. אקריא בקצרה.
	תיקון סעיף 78 – קולות פסולים
	   12.
	בסעיף 78(א)(4) לחוק העיקרי, במקום "משני" יבוא "משלושה", ובמקום "אך הפתק השני לא יובא בחשבון" יבוא "אך הפתקים הנוספים לא יובאו בחשבון".


סעיף 78 קובע מה נחשב קולות פסולים. היום אם נמצאים בתוך אותה מעטפה שני קולות שהם אותה אות, לאותה רשימה, אז זה לא נחשב פסול. מה שוועדת הבחירות אומרת זה שבניתוח סטטיסטי שעשו במערכת הבחירות האחרונה עלה שאחוז מאוד גבוה מכלל הקולות הפסולים ששויכו לרשימה זה היה בגלל ששמו לא שניים אלא שלושה פתקים של אותה רשימה בתוך המעטפה.
<ענת ברקו (הליכוד):>
אז לא לפסול את זה.

<ניצן רוזנברג:>
ולכן הם אומרים, בדיוק, לא שניים אלא שלושה.
<אורלי עדס:>
חבל על הקולות הללו. וסביר להניח שפשוט נדבקו הפתקים.

<יואל חסון (המחנה הציוני):>
כמה היו כאלה?

<אורלי עדס:>
מתוך 17,830 קולות פסולים – 14,637, שזה 82%, היו שלושה פתקים זהים. זאת אומרת, זה לא שמישהו ניסה לעשות משהו, זה פשוט נדבק.
<היו"ר אורי מקלב:>
מצוין. תצמצמו בזה את מספר הקולות הפסולים.

<אורלי עדס:>
כן. וזה חבל על הקולות האלה. זה עצוב.

<יואל חסון (המחנה הציוני):>
אגב, זה מפלגות ספציפיות או שזה גורף?

<דין ליבנה:>
זה גורף.

<היו"ר אורי מקלב:>
זה על-פי רוב כאלה שרצו להצביע מאוד חזק. הוא אמר: למה להצביע פתק אחד, אצביע - - -

<אורלי עדס:>
אנחנו חושבים שזה בגלל הנייר. למרות שעשינו נייר יותר עבה הפעם, כדי שלא יידבק, זה עדיין - - -

<היו"ר אורי מקלב:>
זה בגלל הנייר - - -

<אורלי עדס:>
אבל עדיין, עשינו הפעם נייר יותר עבה בדיוק מהסיבה הזו, וזה גם לא מספיק.

<רוברט אילטוב (ישראל ביתנו):>
זה לא רק בגלל הנייר, זה גם בגלל הצבע שהוא - - -
<היו"ר אורי מקלב:>
מדביק אותם. היום כנראה זו הטכניקה של ההדפסה ושל הגזירה.

<ענת ברקו (הליכוד):>
אז זה אותו היגיון שמקבלים את השניים, אפשר לקבל את השלושה.
<יואל חסון (המחנה הציוני):>
יאללה, הגיוני, סבבה.

<רוברט אילטוב (ישראל ביתנו):>
אם זה אותה רשימה, אין בעיה.
<ניצן רוזנברג:>
מצביעים?

<היו"ר אורי מקלב:>
כן, אני מצביע על סעיף 78. מי בעד? מי נגד? מי נמנע?
הצבעה

בעד סעיף 12 – רוב
נגד – מיעוט
סעיף 12 אושר.

<היו"ר אורי מקלב:>
הסעיף עבר. סעיף 79א.
<ענת ברקו (הליכוד):>
הצבענו?

<היו"ר אורי מקלב:>
הצבענו, כן.

<ניצן רוזנברג:>
השמדת חומר בחירות, אני מקריאה.
	תיקון סעיף 79א – 
	   13.
	בסעיף 79א לחוק העיקרי, אחרי סעיף קטן (א) יבוא:

	השמדת חומר בחירות
	
	"(א1)
על אף האמור בסעיף קטן (א), יושב ראש הוועדה המרכזית רשאי להורות, מטעמים מיוחדים שיירשמו ולשם חקירת עבירות לפי חוק זה, כי חומר הבחירות הנוגע לקלפי פלונית, כולו או חלקו, לא יושמד, או יושמד במועד אחר, כפי שיחליט." 


סעיף 79א רבתי לחוק הבחירות עוסק בשאלה מתי צריך להשמיד חומר בחירות. באופן עקרוני היום אם עובר המועד להגשת ערעורים, שזה 14 ימים אחרי מועד הבחירות, ולא הוגש ערעור, או אם הוגש ערעור וניתן פסק דין – אחרי המועדים האלה ועדת הבחירות אמורה להשמיד את חומרי הבחירות. יש שם איזשהו סעיף שקראנו אותו לאחרונה, שאפשר לפנות בעצם לבית-המשפט, ושבית-משפט יקבע שלא צריך להשמיד.
אבל מה שהם מבקשים פה זה לקבוע איזושהי סמכות מקבילה לסמכות הזו של בית-המשפט, שיושב ראש הוועדה המרכזית יוכל לקבוע במקרה מסוים, מקרה שצריך את חומר הבחירות לצורך חקירת עבירות לפי החוק, שהוא יוכל לא להשמיד במועד שכתוב בחוק.
<יואל חסון (המחנה הציוני):>
מה עושים עם זה? ממחזרים? זורקים? שורפים?
<אורלי עדס:>
לא, יש מצבים שאנחנו צריכים לשמור את החומר.
<יואל חסון (המחנה הציוני):>
לא, כשמשמידים. השמדה טכנית מהי?

<אורלי עדס:>
שורפים את זה, לדעתי, אם אני לא טועה. שורפים את זה.
<היו"ר אורי מקלב:>
למה ממהרים כל כך?

<יואל חסון (המחנה הציוני):>
למה לא ממחזרים את כל הניירות האלה? למה לשרוף?
<אורלי עדס:>
שאלה טובה. אבל אני חושבת שלא נכון להעביר את זה הלאה. יש שמה פנקסי בוחרים עם פרטים של בוחרים, כל מיני דברים כאלה, עם מידע יותר מדי רגיש.
<אלעזר שטרן (יש עתיד):>
אבל היום, מה שהוא אומר, שממחזרים אפילו כסף היום. למה אי-אפשר לגרוס?
<היו"ר אורי מקלב:>
אני מציע שתעשו ישיבה בעניין, זו הערה נכונה, תבדקו מה המשמעות של מחזור. יכול להיות שמבחינה בטיחותית - - -

<אלעזר שטרן (יש עתיד):>
את הדברים הכי מסווגים ממחזרים היום.
<היו"ר אורי מקלב:>
למה החוק ממהר מיד להשמיד? למה הוא מחייב להשמיד מהר? מה ההיגיון מאחורי ההשמדה המהירה? רבותי, בוא נשמע אותו.
<אלעזר שטרן (יש עתיד):>
כסף היום ממחזרים.

<יואל חסון (המחנה הציוני):>
כן, מה ההיגיון של ההשמדה המהירה?

<היו"ר אורי מקלב:>
אבל הוא מכריח אותו לעשות את זה מאוד מהר.

<קריאה:>
ממחזרים מטבעות.
<היו"ר אורי מקלב:>
יכול להיות. בסדר, זה דבר אחד. אני אבל עכשיו כבר לא שמה. 

<אלעזר שטרן (יש עתיד):>
מיקרופילמים, הכול.

<היו"ר אורי מקלב:>
ועדת הבחירות המרכזית תקיים ישיבה בעניין הזה, תעשה בדיקה מה אפשר. החוק לא מחייב לשרוף, החוק מחייב להשמיד. אם גריסה או מחזור זה גם, אז בסדר.

<אורלי עדס:>
נבדוק את זה.
<היו"ר אורי מקלב:>
תבדקו את זה. תהיו גם ירוקים. למען איכות הסביבה ודאי שחשוב מאוד. אבל מה הסיבה שממהרים כל כך להשמיד את החומר הזה?
<דין ליבנה:>
החוק מנסה לעשות איזון בין הרצון לאפשר לערער בגין תוצאות הבחירות, לבין הצורך ביציבות ובוודאות.
<אורלי עדס:>
וסופיות.

<דין ליבנה:>
וסופיות הדיון. ולכן הוא אומר שלאחר המועד האחרון לערעורים, כשכבר המידע הזה לא יועיל לאף אחד, כי כבר אי-אפשר להגיש ערעור, תשמידו את זה, כדי לשמור על יציבות השלטון, וכדי לא לערער אותו, כשכבר אין יותר מה לעשות משפטית.

<ענת ברקו (הליכוד):>
זה הגיוני.

<היו"ר אורי מקלב:>
אז אם אני משקף את מה שאתם אומרים, בכל אופן היום הסמכות היא בידי בית-משפט. אתם רוצים לתת את הסמכות לא רק לבית-משפט, אלא ליושב-ראש ועדת הבחירות, שאם עדיין המשטרה לא הגיעה לבקשה, ואתם לא יכולים ללכת לבית-משפט בעניין הזה, מכיוון שזו עדיין בדיקה נניח שלכם - -
<אורלי עדס:>
אנחנו יודעים מהנתונים שלנו שנידרש לחקירה.
<היו"ר אורי מקלב:>
- - בכל אופן אתם רוצים מהנתונים שלכם לבדוק נוסעים לחוץ לארץ, לבדוק נפטרים, לבדוק דברים, ועדיין לא הספקתם בתוך 14 יום, שליושב-ראש הוועדה תהיה סמכות להשאיר את החומר עוד זמן – בלי הגבלה?
<אורלי עדס:>
כמה שנדרש, כי לפעמים החקירות מתארכות זמן ארוך מאוד.
<יואל חסון (המחנה הציוני):>
מה שאותי יותר מטריד זה שיש בסך הכול 14 יום להגיש ערעורים?
<היו"ר אורי מקלב:>
כן.

<יואל חסון (המחנה הציוני):>
זה לא הרבה בכלל.
<אורלי עדס:>
צריך איזושהי סופיות. מדובר בשלטון.

<יואל חסון (המחנה הציוני):>
אבל לא 14 יום. על דברים הרבה יותר פשוטים הערעורים יותר ארוכים. 

<אורלי עדס:>
אבל יכול להיות דווקא בגלל החשדות - - -

<יואל חסון (המחנה הציוני):>
עד שאתה מעכל, עד שייבדק, עד שמגיעים מידעים. הייתי דן על ה-14 יום האלה בכלל, מעלה את זה ל-30 יום. לא יודע אם זה בסמכות הוועדה עכשיו לעשות את זה, אבל - - -
<אורלי עדס:>
צריך דיון נפרד.
<היו"ר אורי מקלב:>
בכל אופן, שאלה אם אנחנו צריכים לתת איזו הגבלה בעניין הזה. אם יש חשיבה שרק בבית-משפט, האם לא צריך - - - הולכים לבית-משפט? כמה זמן צריך לבדוק? 30 יום, 60 יום? אני חושב שצריך איזה הגבלה, אם החוק אומר להשמיד מיד.
<אורלי עדס:>
יש חקירות שלא מסתיימות גם אחרי שנתיים. אז מה נעשה אז?
<היו"ר אורי מקלב:>
אז מה? אז אני צריך להשאיר?

<דין ליבנה:>
צריך ראיות.
<אורלי עדס:>
למשל. הראיות נדרשות. יש מקרים שכתב האישום מוגש רק אחרי שנתיים.

<היו"ר אורי מקלב:>
את יודעת מה? בגלל שלא מבקשים להשמיד, אחרי זה - - -

<רוברט אילטוב (ישראל ביתנו):>
ואז הולכים לבחירות לסיבוב נוסף.
<היו"ר אורי מקלב:>
אם היה זמן שהיו צריכים להגביל, אז החקירות היו מסתיימות יותר מהר. 

<אוסאמה סעדי (הרשימה המשותפת):>
יש עכשיו דיון בבחירות לפני שנה וחצי בבאקה אל-גרבייה. 
<היו"ר אורי מקלב:>
אבל צריך לתת זמן, איזה limit גם לשופט. מתבצעת חקירה 30 יום, 60 יום, אבל בלי סוף?
<אורלי עדס:>
אבל שוב, זו לא תהיה סמכות שייעשה בה שימוש רחב מאוד, אלא רק במקרים באמת שזה נדרש. כשאנחנו יודעים מראש שנידרש לחקירה, כמו כשהיושב-ראש פוסל תוצאות קלפי מסוימת, או מקרים מיוחדים שהתעוררו במהלך היום. שוב, ועדת הבחירות היא לא הגוף החוקר. יש את הפרקליטות, יש את משטרת ישראל.
<היו"ר אורי מקלב:>
אבל אם זה מתפתח לחקירה יותר מהותית, אז הולכים למשטרה, והמשטרה מבקשת.

<ענת ברקו (הליכוד):>
אז הם יידעו שיש להם זמן.

<היו"ר אורי מקלב:>
צריך איזה זמן.

<ענת ברקו (הליכוד):>
אבל אי-אפשר, חייבת להיות הגבלה של זמן.

<היו"ר אורי מקלב:>
הייתי עושה 90 יום, זה נראה לי המון.

<יואל חסון (המחנה הציוני):>
כמה?

<היו"ר אורי מקלב:>
90 יום.

<ענת ברקו (הליכוד):>
90 זה לא הרבה? למה לא 30?

<אורלי עדס:>
ואז מה נעשה אם עדיין לא הגשנו כתב אישום ונשמיד את החומר?
<ענת ברקו (הליכוד):>
הם יידעו שיש להם 30 יום.

<היו"ר אורי מקלב:>
היא אומרת שיש חקירות שנתיים. מחקירות שנתיים לא יוצא שום דבר, ובגלל שאין הגבלה.

<אורלי עדס:>
המגבלה הזאת לא תיצור סד זמנים - - -
<היו"ר אורי מקלב:>
למה לא? יש זמנים. אם לא, הולכים לבית-משפט. עד היום לא הייתה לכם סמכות אפילו יום אחד.
<רוברט אילטוב (ישראל ביתנו):>
אם זה ראיה לעבירה פלילית, אז ישמרו עליה.
<דין ליבנה:>
אבל צריך סמכות לשמור עליה.
<היו"ר אורי מקלב:>
אז הולכים למשטרה. אם יש פלילי, אז הולכים למשטרה. חקירה צריכה להיות 90 יום – זה נשמע לי - -
<ענת ברקו (הליכוד):>
90 יום זה מעל ומעבר.

<היו"ר אורי מקלב:>
- - מעל ומעבר.

<אוסאמה סעדי (הרשימה המשותפת):>
לא, אגיד לך מה: אפשר לכתוב 90 יום, אלא אם יהיו באמת נסיבות חריגות, ומטעמים שיירשמו, שיאריכו את זה.

<אורלי עדס:>
תראו, 90 יום, אני כבר אומרת לכם, זה לא ריאלי. זה לא ריאלי. כי זה לא ריאלי. תיקים של בחירות, אני יכולה לתת דוגמאות מלפני שתי מערכות בחירות, שקיבלתי את סטטוס החקירה ומה נעשה בהן, נסגרו רק שבוע לפני הבחירות שלאחר מכן.
<היו"ר אורי מקלב:>
בסדר, אבל זה משטרה, אורלי. 

<אורלי עדס:>
ב-2015 לפני שנתיים התקיימו הבחירות, ועוד אין הגשת כתבי אישום.

<היו"ר אורי מקלב:>
אבל זה משטרה, זה לא השופט.

<אוסאמה סעדי (הרשימה המשותפת):>
אבל את אומרת שלפעמים יש אינדיקציות וסימנים אם פסלתם - - - 
<אורלי עדס:>
כן, אבל אתה רוצה להגביל את זה בזמן. 
<אוסאמה סעדי (הרשימה המשותפת):>
לא, אז אני אומר: אני מגביל את זה בזמן, ונותן מצד שני גם סמכות ושיקול דעת ליושב-ראש ועדת הבחירות המרכזית להאריך את זה בנסיבות מיוחדות ומטעמים מיוחדים שיירשמו. אם יש חקירת משטרה, אז הוא יגיד: יש חקירת משטרה, אני מעביר את החומר.
<היו"ר אורי מקלב:>
לא, חקירת משטרה היא בלי הגבלה. אי-אפשר לעשות את זה סתם בלי הגבלה. לכן זה מתמשך.

<ניצן רוזנברג:>
אולי נרשום משהו כמו: לתת ליושב-ראש את הסמכות, ככל שהדבר דרוש להמשך החקירה.
<היו"ר אורי מקלב:>
מסיבות שיירשמו, הוא אומר.
<אוסאמה סעדי (הרשימה המשותפת):>
לא, מטעמים מיוחדים שיירשמו, אני לא רוצה להגביל אותו.
<ניצן רוזנברג:>
- - - מטעמים מיוחדים שיירשמו. גם היום זה - - -

<אורלי עדס:>
סליחה, ניצן, מה היה הנוסח שהצעת עכשיו?
<ניצן רוזנברג:>
שנכתוב משהו כמו שחומר הבחירות הנוגע לקלפי פלונית, כולו או חלקו, לא יושמד, או יושמד במועד אחר – ואז נכתוב כאן משהו כמו: ככל שהדבר דרוש עדיין לצורך החקירה, או משהו כזה.
<אורלי עדס:>
זה קצת בעייתי, כי, שוב, אני תלויה בגורמים המשטרתיים.
<היו"ר אורי מקלב:>
אז ככה אין לך בעיה, המשטרה מבקשת.
<אורלי עדס:>
אבל כדי לדעת אם זה דרוש להמשך חקירה.

<היו"ר אורי מקלב:>
אורלי, לא יכולים לבלבל אותנו. אם יש לך משטרה, יש לך בית-משפט, אז את לא מוגבלת בזמן. אנחנו מדברים על חקירה שהיא אינדיקציה שעוד לא העברתם למשטרה, אתם רוצים לבדוק את עצמכם קצת ואתם רוצים סמכות לא להשמיד את החומר. לקחתם מאוד מאוד מוגבל.
<יואל חסון (המחנה הציוני):>
כן, אבל מצד שני, מה הבעיה שלנו לתת את זה בלי לוח זמנים?
<היו"ר אורי מקלב:>
תראה, בלי לוח זמנים, הרי השופט הזה בכלל שנותן הוא כבר לא נמצא, מפני שהוא כבר עבר. נתן איזה שופט אחד שהיה, כבר מתמנה שופט אחר אחרי הבחירות, וככה נשאר חומר, הוא ככה מונח, בלי לעשות בזה שום דבר. אז סד הזמן נותן איזה משהו שנותן לך מוטיבציה.

<יואל חסון (המחנה הציוני):>
יכול להיות שסד הזמן גורם לסעיף להיות סעיף לא רלוונטי למטרה.

<אורלי עדס:>
נכון. לגמרי.

<היו"ר אורי מקלב:>
לא, אסביר לך, חבר הכנסת חסון: כשיש לך חקירה שמתבצעת על-ידי רשות, כולל נניח מבקר המדינה או משטרה, אין בעיה, אין לך סד זמן, אתה יכול להשאיר את החומר כמה שאתה רוצה, שנתיים גם כן. מדובר כאן שעדיין לא מביאות אפילו להתלונן למשטרה. בדיקה שוועדת הבחירות המרכזית רוצה לבדוק לעצמה, עדיין לא להשמיד את החומר. היא רוצה לבדוק איזה אינדיקציות, לא מעבר לזה. 

ואז הם מבקשים שיושב-ראש ועדת הבחירות יכול לתת להם אפשרות לא להשמיד את החומר. אנחנו נותנים 90 יום, ואנחנו נותנים עכשיו עוד אפשרות בנסיבות, דהיינו אם יתקיים משהו, בנוסח כזה שמתקיים משהו, אז ממשיכים. אבל אם לא מתקיים, למה שניתן לכם להשאיר את החומר? אתם לא עושים שום דבר, נשאיר את החומר עד בלי גבול? אתם אפילו לא צריכים לבוא לחדש את זה. השופט נתן בזמנו, וזה נמצא. זהו, אף אחד לא נוגע בו. אין שום הצדקה אמיתית.
<אורלי עדס:>
שוב, אני מסכימה עם חבר הכנסת חסון, שיש כאן בעייתיות במגבלת הזמן, אבל מה שתמצא לנכון, אדוני היושב-ראש.

<יואל חסון (המחנה הציוני):>
אני בעד בלי מגבלת זמן.

<אורלי עדס:>
אני חושבת שיש פה בעיה עם מגבלת הזמן.

<יואל חסון (המחנה הציוני):>
מדובר בשופט עליון, צריך עוד פעם לזכור.

<היו"ר אורי מקלב:>
השופט עליון כבר הלך, הוא נתן את זה לזמן מסוים, הוא לא עוקב אחרי החקירה.
<יואל חסון (המחנה הציוני):>
בטח שהוא עוקב.

<היו"ר אורי מקלב:>
לא, הוא לא עוקב, הוא כבר לא נמצא שם בכלל.

<אורלי עדס:>
אנחנו עוקבים בשמו.
<היו"ר אורי מקלב:>
אתם עוקבים, נכון.

<יואל חסון (המחנה הציוני):>
המערכת עוקבת. יש פה זיכרון ארגוני. יש פה זיכרון ארגוני, היושב-ראש. בשביל יש לנו מערכת יציבה.
<היו"ר אורי מקלב:>
אבל הוא אישר את זה. אתה לא מבקש את האישור. אתן לכם משהו אחר: כל 30 יום צריך לאשר את זה מחדש. מאה אחוז. בסדר, אתם רוצים? כל 30 יום אישור מחדש. גם אפשרות. 
<אוסאמה סעדי (הרשימה המשותפת):>
30 יום? לא.

<היו"ר אורי מקלב:>
לא, אם אתם רוצים אישור – אני לא אומר לכם - - -

<אורלי עדס:>
לא צריך סתם לסרבל. זה סרבול.
<היו"ר אורי מקלב:>
עם כל הכבוד - - -

<אוסאמה סעדי (הרשימה המשותפת):>
אבל, אורלי, מה הבעיה ש-90 יום, ואם היושב-ראש - - -

<אורלי עדס:>
הסברתי למה.

<אוסאמה סעדי (הרשימה המשותפת):>
למה? לא הבנתי.

<אורלי עדס:>
הסברתי. כי יש בעייתיות עם החקירות הללו, הן אורכות המון המון המון זמן.
<אוסאמה סעדי (הרשימה המשותפת):>
איזה חקירות? של המשטרה? אבל ברגע שיש חקירה, המשטרה ישר תופסת את החומר הזה.
<אורלי עדס:>
לא תמיד, כי לפעמים תוך כדי החקירה, שיכולה להתפרס על פני שנה או שנה וחצי, כעבור שמונה חודשים הם חקרו מישהו שנתן להם איזשהו מידע, ואז הם רוצים חומר נוסף. ובסיטואציה הנוכחית אין לי את החומר.
<אוסאמה סעדי (הרשימה המשותפת):>
היום מה המצב? היום משמידים - - -
<אורלי עדס:>
תוך 14 יום.

<היו"ר אורי מקלב:>
אני מציע הצעה של 90 יום, ואפשרות להאריך את זה, בנסיבות שיירשמו כמו - - -
<אוסאמה סעדי (הרשימה המשותפת):>
שהיושב-ראש?

<היו"ר אורי מקלב:>
כן.

<ניצן רוזנברג:>
שהיושב-ראש יכול כל פעם להאריך בתקופה נוספת של 90 ימים. ואנחנו לא מגבילים את מספר הפעמים שהוא יכול להאריך.
<היו"ר אורי מקלב:>
בסדר. זה כבר לתת לכם חבל, שאני באמת לא עושה את זה מתוך שהשתכנעתי.
<יואל חסון (המחנה הציוני):>
לא, לא, זה פשרה הגיונית. זה בקרה, זה בסר.
<היו"ר אורי מקלב:>
גם יושב-ראש הוא יושב-ראש, זה בסדר.

<יואל חסון (המחנה הציוני):>
רגע, אני רוצה לפתוח נושא. לגבי הערעורים, להעלות את זה מ-14 ל-21 יום נגיד, או ל-30 יום?
<היו"ר אורי מקלב:>
אין לי בעיה, אבל זה לא נמצא אצלנו. הם צריכים להגיש את זה, זה לא נמצא בחוק.
<יואל חסון (המחנה הציוני):>
אי-אפשר לדון בזה עכשיו.

<היו"ר אורי מקלב:>
אבל אתה יכול הצעת חוק פרטית בעניין הזה.
<רוברט אילטוב (ישראל ביתנו):>
למה, אבל הוא יכול להגיש תיקוף עוקף?
<היו"ר אורי מקלב:>
אפשר, אבל זה נושא חדש. הם לא רוצים להגיש את זה.

<רוברט אילטוב (ישראל ביתנו):>
אז נדון על נושא חדש, מה הבעיה?
<היו"ר אורי מקלב:>
אבל הם לא רוצים להגיש.

<אוסאמה סעדי (הרשימה המשותפת):>
נושא חדש?

<היו"ר אורי מקלב:>
נושא חדש הוא רוצה, אבל הם לא רוצים להגיש.

<אוסאמה סעדי (הרשימה המשותפת):>
ועדת הכנסת.

<רוברט אילטוב (ישראל ביתנו):>
אנחנו יכולים להגיש.
<היו"ר אורי מקלב:>
כן, אבל הם מתנגדים.

<אלעזר שטרן (הלשכה המשפטית):>
אין נושא חדש. אנחנו לקראת ראשונה, אין טענת נושא חדש.
<ניצן רוזנברג:>
אנחנו בהכנה לקריאה ראשונה, אז לפי התקנון אין טענת נושא חדש.

<היו"ר אורי מקלב:>
אני מציע הצעת חוק פרטית בעניין הזה.

טוב, מי בעד 79א? הנוסח כפי שהסכמנו. אין נגד, אין מתנגדים.
הצבעה

בעד סעיף 13 – רוב
נגד – מיעוט
סעיף 13, בכפוף לשינויים, אושר.
<היו"ר אורי מקלב:>
החוק אושר.

<יואל חסון (המחנה הציוני):>
תצביע, אתה לא מצביע.

<היו"ר אורי מקלב:>
הצבעתי – מי בעד סעיף 79א, אדוני.
<אוסאמה סעדי (הרשימה המשותפת):>
חלמת.

<יואל חסון (המחנה הציוני):>
לא חלמתי.
<היו"ר אורי מקלב:>
מי נגד? מי נמנע?

<ניצן רוזנברג:>
תיקון חוק מימון מפלגות.

<יואל חסון (המחנה הציוני):>
באיזה סעיף אנחנו?

<אוסאמה סעדי (הרשימה המשותפת):>
בסעיף 14, עמוד 9.
	תיקון חוק מימון מפלגות – מימון הסעת בוחרים
	    14.
	בחוק מימון מפלגות, התשל"ג–1973, בסעיף 18, המילים "בגלל מרחק רב בין ישוב למשנהו" – יימחקו".


סעיף 18 לחוק מימון מפלגות קובע שאוצר המדינה יממן, באמצעות ועדת הבחירות המרכזית, הסעת בוחרים לשם הצבעה בבחירות. זה מיישוב אחד למשנהו וחזרה, זאת אומרת זה לא בתוך אותו יישוב, אלא רק נסיעות בין עירוניות. וכתוב היום בחוק שהוועדה המרכזית יכולה להתיר את ההסעה, את המימון של ההסעה הזאת, רק אם יש מרחק רב בין מיישוב אחד למשנהו.
עכשיו, באה ועדת הבחירות המרכזית ואומרת, ותיכף נשמע אותם, שבפועל יש להם קושי ליישם את ההוראה הזו, של לבדוק מה זה המרחק רב הזה, כי מי שנותן את הכרטיסים זה כרטיסן בקצה או בדואר הולכים לקבל, ואי-אפשר להתחיל לבדוק אם בן-אדם רוצה לנסוע מנהריה לטבריה, או ממקום אחד למשנהו, להתחיל להגיד אם זה מרחק רב או לא מרחק רב. לכן מציעים להוריד את הסעיף הזה.
<אוסאמה סעדי (הרשימה המשותפת):>
אין בעיה.
<יואל חסון (המחנה הציוני):>
ואז לתת את שיקול הדעת למי בעצם?
<אוסאמה סעדי (הרשימה המשותפת):>
לוועדה.

<היו"ר אורי מקלב:>
לא, אין שיקול דעת.

<ניצן רוזנברג:>
ואז בעצם כל מי שיבוא לבקש כרטיס כזה יקבל.

<אורלי עדס:>
ללא תלות במרחק בין - - -
<היו"ר אורי מקלב:>
זה רק ביום הבחירות? לא.

<יואל חסון (המחנה הציוני):>
כמה אנשים באמת מבקשים את הכרטיסים?
<אורלי עדס:>
נדמה לי שבסביבות 50,000, או שאני טועה, בפעם האחרונה.
<ניצן רוזנברג:>
כמה זה עולה?

<אורלי עדס:>
50,000. בפעם האחרונה זה עלה בסביבות 2.5 מיליון שקלים סך הכול. אבל זה כולל כל הלוגיסטיקה שמסביב, לא רק הכרטיסים.
<היו"ר אורי מקלב:>
אורלי, זה רק ביום הבחירות? זה לא רק יום הבחירות. זה רק יום הבחירות או גם יום קודם?
<אורלי עדס:>
יש הסדרים שהוועדה קובעת, שאפשר לקבל את זה ערב לפני, כדי לנסוע, להצביע בבוקר, לחזור.
<היו"ר אורי מקלב:>
מי שגר בנהריה, והוא מוכיח שהוא בירושלים, יכול להגיע כבר יום קודם.

<אורלי עדס:>
כן.
<ניצן רוזנברג:>
ואתם צופים שבכמה כסף זה יעלה את העלות של זה, ההורדה של התנאי?
<אורלי עדס:>
אני לא חושבת שזה – זה עולה מדי מערכת בחירות קצת יותר, מכיוון שאנשים יותר ויותר מודעים לזה ומשתמשים באפשרות הזאת.
<היו"ר אורי מקלב:>
גם מספר הבוחרים גדל, זה לא רק בגלל זה.
<אורלי עדס:>
לא, וגם אנשים יותר נחשפים לזה.

<היו"ר אורי מקלב:>
אבל גם מספר הבוחרים גדל.

<אורלי עדס:>
וגם המספר גדל, נכון.
<יואל חסון (המחנה הציוני):>
איך את יודעת שהבן-אדם לא ניצל את ההזדמנות לנסוע לטייל בקניון?
<היו"ר אורי מקלב:>
הוא יכול לנצל.

<אורלי עדס:>
אין לי בעיה שהוא ילך להצביע ויטייל בקניון.

<יואל חסון (המחנה הציוני):>
זה אין לי בעיה.

<רוברט אילטוב (ישראל ביתנו):>
כל אחד - - -

<יואל חסון (המחנה הציוני):>
כן, נרדוף פה את האזרחים בנושא הזה. לא, למען הפרוטוקול, זה היה בצחוק.

<היו"ר אורי מקלב:>
סעיף 14 – מי בעד? מי נגד? מי נמנע? מצביעים, חבר הכנסת יואל חסון.

הצבעה

בעד סעיף 14– רוב
נגד – מיעוט
סעיף 14 אושר.

<היו"ר אורי מקלב:>
כולם בעד. הסעיף אושר.

<ניצן רוזנברג:>
אני מציעה רק שמבחינת האכסניה של הסעיף הזה, יכול להיות שנעביר אותו מחוק מימון מפלגות לחוק הבחירות. אבל זה ככל שלא תהיה לזה השפעה בשום צורה.
<היו"ר אורי מקלב:>
בסדר. כן שמתי לב למה שאמרת, אני לא יודע אם החברים שמו לב, שאת אומרת שזו הפרקטיקה הקיימת כיום. 
<ניצן רוזנברג:>
כן, בגלל זה הם גם אומרים שזה לא יעלה יותר כסף.
<היו"ר אורי מקלב:>
זה בעצם לעגן את מה שקיים בחוק ממש, זאת אומרת להתאים את זה למציאות. אורלי, אני מציין לחברי הכנסת שהסעיף הזה זה לא סעיף חדש, אלא בעצם זה מתאים את המצב. זאת המציאות היום, שאף אחד לא מפעיל שיקול דעת.
<אורלי עדס:>
נכון.
<היו"ר אורי מקלב:>
סעיף 15, בבקשה.
<ניצן רוזנברג:>
	תיקון חוק המפלגות – הבהרה לעניין שימוש בנכסים בלתי מוחשיים
	    15.
	בחוק המפלגות, התשנ"ב​​-1992, בסעיף 28כה3, ברישה, אחרי "בכספים" יבוא "או בנכסים מוחשיים או בלתי מוחשיים".


התיקון הזה זה בעצם תיקון שבא להתאים את מה שכתוב בחוק המפלגות לחוק הבחירות (דרכי תעמולה). בחוק התעמולה היום סעיף 2א היום עוסק באיסור על שימוש בנכסי ציבור בתעמולת בחירות לכנסת, הבחירות המרכזיות. 

<דין ליבנה:>
לא רק לכנסת.
<אורלי עדס:>
גם לרשויות. זה אותו חוק.
<ניצן רוזנברג:>
אה, זה גם ברשויות המקומיות. בתיקון שעשינו לחוק הזה בשנת 2014 תוקן הסעיף, היה כתוב שם: אסור להשתמש בנכסים, והוכנסו המילים: מוחשיים ובלתי מוחשיים. זאת אומרת, הייתה כאן איזושהי הבהרה, שבאה לטפל באיזשהו מקרה שהעלה שאלה, שאיזשהו יושב-ראש של רשות מקומית רץ לבחירות, ובמסגרת תעמולת בחירות שהוא עשה, הוא כתב איזשהו מכתב לבוחרים, והוא שם על גבי המסמך שהוא כתב את הסמל של הרשות. 
ועלתה שאלה: האם השימוש בסמל של הרשות הוא שימוש בנכס של הרשות, שהוא אסור לפי סעיף 2א? ויושבת-ראש ועדת הבחירות דאז, השופטת מרים נאור, נשיאת בית-המשפט העליון, חשבה כמובן שזה שימוש בנכס, שזה נכס בלתי מוחשי. והיא ביקשה, וכתוצאה מזה הגיע התיקון ב-2014, להבהיר את זה.
וכתוצאה מהשמטה מקרית התיקון הזה לא נעשה גם בחוק המפלגות, והכוונה היא עכשיו להתאים את האמור בחוק המפלגות לאמור בחוק התעמולה.
<היו"ר אורי מקלב:>
זאת אומרת, מי שרץ בתוך פריימריז, לא יכול להשתמש בנכסים מוחשיים של מדינה, נכסים עירוניים, לא משנה מה, מוחשיים ולא מוחשיים. 

<אורלי עדס:>
זו פשוט התאמה בחוק, כמו שנעשתה התאמה לעוד - - -

<יואל חסון (המחנה הציוני):>
תני לי עוד דוגמה למשהו לא מוחשי חוץ מלוגו.

<ניצן רוזנברג:>
חוץ משימוש בסמל, אתה יכול לעשות שימוש בשם של הרשות, אתה יכול לעשות שימוש בתמונות, צילומים, זכויות יוצרים.
<היו"ר אורי מקלב:>
מי שרץ, ויש לו נייר על כנרת. הוא מצלם את הכינרת. קודם כול, זה מוחשי – לא, זה לא מוחשי גם כן. מה זה נחשב? מותר להשתמש בכנרת או אסור? זה נקרא משאב מדינה.
<רוברט אילטוב (ישראל ביתנו):>
אם הוא עשה את התמונה לבד, אין לו בעיה.
<יואל חסון (המחנה הציוני):>
אם היא לא זכויות יוצרים - - -

<היו"ר אורי מקלב:>
גם את הסמל הוא עשה לבד.

<אורלי עדס:>
אם זו תמונה שהיא סמל של רשות מקומית, אז - - -
<יואל חסון (המחנה הציוני):>
לא, לא, רגע, רגע. אם הצטלמתי לקמפיין הבחירות שלי על רקע - - 

<היו"ר אורי מקלב:>
הכותל המערבי.

<יואל חסון (המחנה הציוני):>
- - על רקע בניין העירייה.
<דין ליבנה:>
אין בעיה.
<יואל חסון (המחנה הציוני):>
גם אם סמל העירייה מאחורי?

<דין ליבנה:>
כן, כי אתה לא משתמש בסמל העירייה.

<אורלי עדס:>
זה לא שהשתמשת בסמל עצמו כסמל שמייצג אותך.

<היו"ר אורי מקלב:>
למה לא?

<אורלי עדס:>
צריך להשתמש בו כמייצג אותך.
<יואל חסון (המחנה הציוני):>
אני שואל את המשפטנים - - -

<דין ליבנה:>
אין בעיה עם זה.
<יואל חסון (המחנה הציוני):>
כשאת עושה לי ככה זה מטריד אותי.

<ניצן רוזנברג:>
עם זה אין בעיה. זה לא נכס של העירייה. הסמל שלה הוא כן. אפשר להגיד שיש לה זכויות יוצרים.
<אורלי עדס:>
אם אתה שם את הסמל של העירייה של דף הלוגו שלך - - -

<יואל חסון (המחנה הציוני):>
את הסמל אני מבין. אבל אם הצטלמתי ברקע העירייה או ברקע הכנסת.
<אורלי עדס:>
אין בעיה.

<ניצן רוזנברג:>
אני לא חושבת שיש בעיה.

<יואל חסון (המחנה הציוני):>
את לא חושבת זה לא בטוח - - -
<דין ליבנה:>
לא, כי זה לא נכס של המדינה ושל רשות ציבורית. זה תמונה.
<היו"ר אורי מקלב:>
כל אזרח יכול להשתמש בזה.
<אלעזר שטרן (הלשכה המשפטית):>
חבר הכנסת יואל חסון, קח לדוגמה מצב, לכנסת יש צילומים, צלמים רשמיים שלה, יש לה מאגר של צילומים, שהיא מרשה לעשות בהם שימוש, אלה זכויות יוצרים של הכנסת. היא מרשה לעשות שימוש בתמונות האלה בנסיבות כאלה ואחרות. אז אם אדם לוקח את התמונות האלה ומשתמש בהם, זה שימוש בנכס לא מוחשי שהוא משאב ציבורי.
<היו"ר אורי מקלב:>
אני יכול טיפה לחדד את מה שאומר חבר הכנסת יואל חסון. אדם, אזרח רגיל, שהוא לא בתקופת בחירות, לוקח סמל של עירייה מסוימת, ושם את זה על הנייר blank שלו. קח מישהו שהוא יועץ למשהו, לקח את סמל העירייה שהוא גר בה, ושם את זה ב- blankשלו. יכולה לבוא העירייה ולהגיד: אני אוסרת עליך להשתמש בזה. מדוע? זה סמל שלי. מי שמשתמש בסמל עירייה צריך להיות בר סמכות בתפקיד או משהו. לא יכול לבוא מישהו, אזרח, מתווך דירות, בעיר מסוימת, ייקח את כרטיס הביקור שלו וישים גם את הסמל של עיריית אשקלון.
<רוברט אילטוב (ישראל ביתנו):>
אבל אם נניח מועמד מסוים מצטלם ליד בניין העירייה - - - הסמל?
<היו"ר אורי מקלב:>
זה מותר גם למתווך.

<רוברט אילטוב (ישראל ביתנו):>
והוא מפרסם את זה בפרסומים הפוליטיים שלו.

<היו"ר אורי מקלב:>
מותר לו.
<רוברט אילטוב (ישראל ביתנו):>
מותר.
<היו"ר אורי מקלב:>
מותר גם לאזרח רגיל לעשות את זה, אז גם למישהו. האיסור הוא להשתמש במשהו שאסור גם לאזרח רגיל.
<יואל חסון (המחנה הציוני):>
אקשה עוד יותר. אני מועמד למועצת העיר, ונכנסתי בישיבת מועצת עיר, ולפני שהישיבה התחילה התיישבתי על כיסא ראש העיר, וצילמו אתי על כיסא ראש העיר, עם הדגל, עם הלוגו, עם כל הזה, והשתמשתי בזה.
<אורלי עדס:>
אני רוצה רק להזכיר שהחוק הזה כבר קיים.
<היו"ר אורי מקלב:>
אם עשית את זה בהיתר, זה מותר.

<יואל חסון (המחנה הציוני):>
כמו שעכשיו מישהו יכול להצטלם על הכיסא שלך.

<היו"ר אורי מקלב:>
לא בטוח.

<דין ליבנה:>
זה פשוט - - - על פריימריז.

<היו"ר אורי מקלב:>
לא בטוח. זה אי-אפשר.

<אורלי עדס:>
החוק הזה כבר קיים. זה לא שדנים עכשיו בתיקון הזה. זה רק התאמה שלו.
<היו"ר אורי מקלב:>
ברור לו, ברור לו, אנחנו יודעים שבהתאמה.

<אורלי עדס:>
האיסור על שימוש בנכסים לא מוחשיים כבר קיים בחוק. רק כרגע נדרשת התאמה שלו.
<היו"ר אורי מקלב:>
זה מדובר על פריימריז. מה זה התאמה שלו?

<אורלי עדס:>
זה לא שעכשיו דנים בחוק עצמו.

<דין ליבנה:>
זה חוק של הפריימריז.

<היו"ר אורי מקלב:>
בסדר, אבל זה לא סיבה שלא נדון בזה. יכול להיות שהנפקותא, יכול להיות שבבחירות רגילות אסרת את זה, אבל שזה עד כדי כך יהיה גם בחוק המפלגות - - -
<ניצן רוזנברג:>
חשוב להבין, שגם התיקון שעשו ב-2014 בבחירות הכלליות זה היה רק תיקון מבהיר. וכבר אז הפרשנות הייתה שזה אסור.
<היו"ר אורי מקלב:>
טוב, אז אנחנו לא דנים.

<ניצן רוזנברג:>
אפשר, רק - - -

<היו"ר אורי מקלב:>
אנחנו דנים, בגלל שאנחנו חושבים שההיגיון אומר: כל דבר חדש שמבקשים מאתנו לאשר, אנחנו רוצים להבין אותו. גם אם פעם עשו ב-14', יכול להיות שפעם זה היה נכון, היום זה לא נכון. אין ספק שזו הרחבה, זו לא התאמה. זו פשוט הרחבה, לעשות את זה גם בחוק מפלגות, כי יכול להיות ששם הנפקותא וההשלכות הן הרבה יותר משמעותיות לחבר מרכז שרוצה להבליט את מה שהוא פועל. אחד שבתוך מפלגות, זה רשות מקומית, זה בחירות, זה מועמדות. לעומת אחד שבפריימריז הוא משהו קטן מאיזה עיר. הוא רוצה להבליט.
<יואל חסון (המחנה הציוני):>
אני מבין אותך לגמרי, אבל אני מוטרד - - -
<היו"ר אורי מקלב:>
אתה מבין למה אני אומר שבכל אופן יש כאן איזו הרחבה, זו לא רק התאמה?

<יואל חסון (המחנה הציוני):>
אתה צודק, בגלל זה אני מוטרד, כי אני אומר לך שאני לא יודע מה זה הלא מוחשי הזה. מי יגדיר מה זה לא מוחשי?
<היו"ר אורי מקלב:>
יש לך ארבעה משפטנים.

<אורלי עדס:>
זה שופט. הגדרה של יושב-ראש הוועדה.
<אלעזר שטרן (הלשכה המשפטית):>
חבר הכנסת חסון, המונח לא מוחשי הוא מונח משפטי. לא כל תמונה שאתה מצטלם איפשהו זה אוטומטית נכס לא מוחשי. יש הגדרות, יש קטגוריות משפטיות של זכויות יוצרים וסימוני מסחר ופטנטים.
<יואל חסון (המחנה הציוני):>
אז יש את זה. אז למה אני צריך להכניס את זה לפה?
<אלעזר שטרן (הלשכה המשפטית):>
לא, בסדר. להגדרה מה נחשב כנכס לא מוחשי יש קטגוריות משפטיות כאלה ואחרות. פשוט מבהירים פה, מרחיבים ומבהירים, שהנכס שבו אסור למועמד בפריימריז לעשות שימוש זה גם נכס לא מוחשי. בסופו של דבר, כמובן שיהיו שאלות מעשיות כאלה - - -
<יואל חסון (המחנה הציוני):>
אבל למה אני צריך להכניס את זה לחוק המפלגות? למה אני צריך להכניס את זה לחוק הזה עכשיו? הרי אם אעשה שימוש בסמל העירייה, לעירייה היום יש את הכלים על-פי החוק לתבוע אותי על זה. 
<ענת ברקו (הליכוד):>
כאילו אין לזה סוף.
<יואל חסון (המחנה הציוני):>
אז למה את צריכה להוסיף את זה עוד פעם פה עכשיו?

<ניצן רוזנברג:>
אתן לך את הסיבה שנתנו כשתיקנו את חוק הבחירות. הסיבה היא שגם היום, בפועל לא יהיה הבדל, כי הפרשנות היא שנכס לפי הלשון של החוק – כבר היום כתוב לך את המילה נכס, והפרשנות היא שזה כולל נכס לא מוחשי. ומה שביקשו אז זה שרק אנשים שכשהם קוראים את זה - - 
<יואל חסון (המחנה הציוני):>
השופטת נאור.

<ניצן רוזנברג:>
כן. - - שיהיה ברור. כי היא אומרת: גם ככה כשכתוב שם נכס זה כולל את הנכסים הבלתי מוחשיים. וזה יותר הגיוני שכשאתה קורא את החוק, יהיה לך ברור מעל לכל ספק שזה כולל את זה. 
<היו"ר אורי מקלב:>
ניצן, אבל צריך לענות לחבר הכנסת חסון.

<ניצן רוזנברג:>
כי אם תעשה עבירה על הדבר הזה, זה יתפוס אותך. אתה מבין? ולכן היא אמרה עדיף שיהיה ברור, כי גם ככה זו הפרשנות.
<היו"ר אורי מקלב:>
ניצן, אני בכל אופן רוצה להסביר לחבר הכנסת חסון. אתה תמיד אומר: אפשר להשתמש בחוק שאסור להשתמש בסימנים - - - מוחשיים, לא מוחשיים. אני יוצא מנקודת הנחה שעירייה או רשות שמישהו משתמש בסמלה, אם זה מפריע לה, היא תלך תתבע את זה, ותבקש, לא תבקש. כשמשהו פוליטי, יכול להיות שיש לה עניין כן או עניין לא.
לכן קבעו כללים, כדי שיהיו - - - לכולם. אחד רוצה להשתמש, יכול להיות שלעיר במקרה הזה, למי שעומד בראש העיר, אין לו עניין לתבוע אותו. ולשני - - - לכן אנחנו עושים שפה אחת, שלא קשורה בהחלטות של העיר או לא העיר. לכן בדיני בחירות, בתעמולה, קובעים כללים ברורים יותר, על אף שיכול להיות שבחוקים אחרים יש לזה כבר התייחסות. 

אז לכן חוק הבחירות הוא ממוקד יותר, הוא מדבר יותר, כדי שלא יהיו לזה השפעות.
<ניצן רוזנברג:>
זה כולל גם את הרשויות המקומיות.
<היו"ר אורי מקלב:>
כן, אבל הסברתי גם למה. אבל הסברתי למה, מה ששאל חבר הכנסת יואל חסון, שהרשות המקומית הזאת, אם זה לא מוחשי או משהו, יש לה סמכות לתבוע בשימושים שהיא לא מסכימה לכך.
<ניצן רוזנברג:>
ובפריימריז?

<היו"ר אורי מקלב:>
אותו דבר. יכול להיות שיש לו פריימריז עם מישהו, יכול להיות שיש לו עניין לתבוע או לא לתבוע. לכן אנחנו רוצים לקבוע את זה.

<יואל חסון (המחנה הציוני):>
טוב, מה אגיד לכם, הטיעון היחיד שפה שכנע אותי בעניין זה כדי שלא לשים מכשול בפני עיוור, ובאמת שהציבור ידע שהתכוונו גם וגם. זאת אומרת, אם לא כתוב את זה – למרות שזה נראה לי קצת לא קשור, אבל בסדר.
<היו"ר אורי מקלב:>
מי בעד סעיף 28? מה אנחנו מצביעים? איך אני קורא את זה? סעיף 15?
<ניצן רוזנברג:>
זה סעיף 15 להצעת החוק, תיקון חוק המפלגות.
<היו"ר אורי מקלב:>
מי בעד? מי נגד? מי נמנע?
הצבעה

בעד סעיף 15 – רוב
נגד – מיעוט
סעיף 15 אושר.
<היו"ר אורי מקלב:>
עבר.
<ענת ברקו (הליכוד):>
אתה לא בחוקה, יואל?

<יואל חסון (המחנה הציוני):>
לא, אני יכול להצביע, אבל אני לא רוצה להצביע.
<רוברט אילטוב (ישראל ביתנו):>
אני לא בחוקה.

<היו"ר אורי מקלב:>
סעיף אחרון?
<ניצן רוזנברג:>
כן, סעיף אחרון. תיקון חוק סדרי השלטון והמשפט (ביטול החלת המשפט, השיפוט והמינהל). הסעיף הזה זה בעצם המשך לתיקון שדיברנו עליו קודם של איזון הקלפיות. החוק הזה זה חוק שמגדיר מה עושים במקרה של משאל עם, והוא בעצם אומר, שלוקחים את חוק הבחירות וקוראים אותו בשינויים שכתובים בחוק הזה, בחוק סדרי השלטון והמשפט. 
והתיקון שהכנסנו קודם בנושא של איזון קלפיות, כמו שאתם זוכרים, אמרנו שבכל מקרה מספר הבוחרים בכל קלפי אחרי האיזון לא יכול לעלות על 700, אז ההצעה לעשות את ההתאמה למה קורה במשאל עם, זה שמספר הבוחרים לא יעלה על 600. והסיבה שמקטינים את זה היא שמספר הבוחרים שרשאים להצביע במשאל עם זה 650, כך שהתיקון של חוק הבחירות של 700 - - -
<היו"ר אורי מקלב:>
אבל באחוזים אין הלימה.
<ניצן רוזנברג:>
נכון, אין הלימה. זו שאלה שאתה יכול לשאול את ועדת הבחירות, מדוע זה נעשה כך.

<היו"ר אורי מקלב:>
קודם כול, נשאל שאלה מקדימה. מדוע בחוק משאל עם הקלפי מוגבלת רק עד 650, כשבבחירות כלליות עד 800, 900?
<אורלי עדס:>
מכיוון שהקלפיות במשאל עם ייפתחו רק בשעות הצהריים. ואז בעצם חצי יום אין הצבעה.
<יואל חסון (המחנה הציוני):>
למה? מי קבע את זה?
<אורלי עדס:>
ככה נקבע אז. די נלחמנו על זה, לא הועיל לנו.
<היו"ר אורי מקלב:>
משאל עם זה לא יום חופש.
<ניצן רוזנברג:>
זה לא יום חופש, וזה היה האיזון.

<אורלי עדס:>
וההצבעה תתחיל רק בשעות הצהריים. ולכן יש פחות שעות הצבעה, וצריך היה להוריד את מספר הבוחרים.
<היו"ר אורי מקלב:>
לא ידעתי. אמרתי מסברה שלי שאולי הליך הבחירה הוא יותר איטי: צריך לסמן.
<אורלי עדס:>
לא, הסיבה היא פשוט בגלל שזה מתחיל בשעות הצהריים, ויש פחות שעות הצבעה.
<היו"ר אורי מקלב:>
אז אולי תורידו את זה קצת יותר? תעשו 500.

<אורלי עדס:>
הייתי שמחה מאוד, רק זה יכפיל את מספר הקלפיות, ויש לזה עלויות.
<היו"ר אורי מקלב:>
כשיגיע משאל עם יהיה כסף גם - - -

<אורלי עדס:>
אנחנו מדברים על תוספת גדולה מאוד של קלפיות.
<היו"ר אורי מקלב:>
אבל זו שאלה של נוחות של אנשים.

<יואל חסון (המחנה הציוני):>
אני בעד משאל עם העל הדחת ראש הממשלה.
<ענת ברקו (הליכוד):>
אוי אוי אוי. יואל, מה יהיה?

<יואל חסון (המחנה הציוני):>
בדקתי את הערנות שלך.

<היו"ר אורי מקלב:>
נראה לי שהליכים פוליטיים אחרים יהיו יותר טובים.

<ענת ברקו (הליכוד):>
גם כשאני ישנה, אני ערה.

<יואל חסון (המחנה הציוני):>
ואני חייב להגיד שאמרת את זה ככה תוך כדי נמנום.
<ענת ברקו (הליכוד):>
גם כשאני ישנה, אני ערה.

<יואל חסון (המחנה הציוני):>
אם הייתי ראש הממשלה, הייתי מוטרד מההגנה הזאת, אבל זה סיפור אחר.
<היו"ר אורי מקלב:>
זה עורר אותה. אני לא יודע מה עורר אותה, משאל העם או הניסיון למשאל העם.
מה שאני בכל אופן חושב, מה שצריך להיות נגד עינינו זה לא העלויות, תסלח לי ועדת הבחירות המרכזית, צריכה להיות הנוחות בפרקטיקה של ההצבעה. ולכן בסופו של דבר, אם קבעתם שמהצהריים 650 זה המקסימום, ואתם עושים התאמה, אז הייתי רואה את זה בפרופורציה של קצת פחות.
<אורלי עדס:>
מה שתמצא לנכון.
<היו"ר אורי מקלב:>
תציעו אתם.

<אורלי עדס:>
בערך 1,500 קלפיות יתווספו בסיטואציה הזאת, אם נפחית ל-550. זה יוסיף עוד 1,500 קלפיות, שזה אומר שזה גם הגדלה של מספר הקלפיות, גם תוספת כוח אדם, לוגיסטית זה משמעותי.
<היו"ר אורי מקלב:>
אבל משמעותי שבאמת יבואו למשאל העם להצביע באותם אחוזים של הבחירות. אז אנחנו צפויים לעומסים ותורים בקלפי לכאורה. אבל, בסדר, נשאיר את זה. אני עוד לא רואה את משאל העם כל כך מהר.
<אורלי עדס:>
בדיוק. אני לא יודעת אם כל כך ייעשה שימוש - - -

<היו"ר אורי מקלב:>
- - - בתי-הספר. יכול להיות שיש להם גם מגבלה. אומר אסף נכון, שבסך הכול אני לא יכול להכביד עליכם בעניין הזה. בגלל שיהיה יום לימודים, תהיה לכם בעיה לא פשוטה להשיג - - -
<אורלי עדס:>
זה בדיוק היה המאבק שלנו בוועדה בזמנו.
<היו"ר אורי מקלב:>
אז את מבינה, אם אנחנו מקטינים, הבעיה שלכם תחריף. אז הנה, אסף עזר לכם, מדוע אנחנו משאירים את זה באותו - - -
<יואל חסון (המחנה הציוני):>
מדהים.

<היו"ר אורי מקלב:>
מי בעד סעיף 16? אני מעמיד להצבעה. מי בעד? מי נגד? מי נמנע?
הצבעה

בעד סעיף 16 – רוב
נגד – מיעוט
סעיף 16 אושר.
<יואל חסון (המחנה הציוני):>
אישרנו משאל עם.
<היו"ר אורי מקלב:>
כדי למנוע ספק בעניין הזה, אז אנחנו מצביעים על כל הסעיפים. שאם חס וחלילה נשמט משהו, אז אנחנו עושים הצבעה כוללת על כל הצעת החוק. מי בעד? מי נגד? מי נמנע?
הצבעה

בעד – רוב
נגד – מיעוט
הצעת חוק הבחירות לכנסת (תיקונים שונים), התשע"ז-2017, אושרה.
<יואל חסון (המחנה הציוני):>
אני בכל זאת רוצה אבל לדון על סעיף 8.

<היו"ר אורי מקלב:>
יש סעיף אחד שהוא לא הצביע. 

<יואל חסון (המחנה הציוני):>
אתה רוצה לדון עליו?
<היו"ר אורי מקלב:>
אני יכול סתם לשיחה.

<יואל חסון (המחנה הציוני):>
אז לא, לא צריך.
<היו"ר אורי מקלב:>
כבר הצבענו עליו.

<יואל חסון (המחנה הציוני):>
אז בוא נצביע על הכול.
<היו"ר אורי מקלב:>
הצבעתי כבר.

<יואל חסון (המחנה הציוני):>
על הכול הצבעת?
<היו"ר אורי מקלב:>
- - - בעניין הזה, או שאני מדבר מהר מדי.

<יואל חסון (המחנה הציוני):>
לא, אתה ממש אלוהי, באמת. כאילו איך אתה עושה את זה?
<רוברט אילטוב (ישראל ביתנו):>
עכשיו הוא יגיש רוויזיה.
<היו"ר אורי מקלב:>
כנראה שיש פערים בעניין הזה, כולם אתי ביחד.

<יואל חסון (המחנה הציוני):>
לא, אגיש רוויזיה אם תמשיך ככה. לא ראיתי שום הצבעה.
<היו"ר אורי מקלב:>
אז אעשה הצבעה על כל הסעיפים.

<יואל חסון (המחנה הציוני):>
על כל הדבר הזה.

<היו"ר אורי מקלב:>
אתה לא יכול אבל להצביע, שיש סעיף אחד שאתה - - -

<אלעזר שטרן (הלשכה המשפטית):>
- - - 

<היו"ר אורי מקלב:>
הצבענו על כול. זה רק היה במקרה שפספסנו משהו. הצבענו על כל החוק. חבר הכנסת חסון, הצבעתי על כל סעיף וסעיף בנפרד. 
<יואל חסון (המחנה הציוני):>
לא ראיתי את התהליך של ההבעה, לא שמעתי שאמרת - - -
<היו"ר אורי מקלב:>
נו, מה אפשר לעשות? אבל הייתה הצבעה.

<יואל חסון (המחנה הציוני):>
מה, אתה עושה את זה מתחת לשפם?
<היו"ר אורי מקלב:>
לא יודע. אבל מה רצית לדבר על סעיף 8, סתם ככה לפני שאני סוגר את הישיבה.

<יואל חסון (המחנה הציוני):>
לא, סתם אמרתי את זה. אבל בוא נגיד שבגלל שזה אתה, אני סומך עליך. אם זה היה מישהו אחר - - -
<היו"ר אורי מקלב:>
אבל לא היית צריך לסמוך עלי, בגלל שבסך הכול עשיתי את זה - - -
<אסף פרידמן:>
הכול מוקלט, מתועד.

<היו"ר אורי מקלב:>
הצבענו כל סעיף בנפרד. אמרתי - - -

<יואל חסון (המחנה הציוני):>
אולי אבקש את הווידיאו. מעניין אותי לראות מתי הספקת להרים את היד.
<היו"ר אורי מקלב:>
יש לי כמה עדים פה, אתה לא צריך וידיאו.

<יואל חסון (המחנה הציוני):>
מדהים. יש לך יכולות אלוהיות.
<היו"ר אורי מקלב:>
לא, אני לא יודע אם יכולות, אבל אני רוצה להגיד על היכולות של מישהו אחר, בזמן שאתה שקוע, הייתה לך שיחה כנראה מעניינת עם רוברט. מה רצית להעיר על סעיף 8? מעניין.
<יואל חסון (המחנה הציוני):>
לא, הכול בסדר. אתה נועל את הישיבה? או שגם זה לא שמעתי ולא ראיתי.
<אורלי עדס:>
תקשיב טוב.

<היו"ר אורי מקלב:>
הישיבה נעולה. תודה רבה.
<הישיבה ננעלה בשעה 11:53.>

